text:
अर्पण स्मारिका लेल समर्पित ई लेख
– प्रवीण नारायण चौधरी
प्रेरणापुरुषः मैथिलीपुत्र प्रदीप
मध्य विद्यालय, कुर्सों जेकर स्थापना १८९२ ई. ब्रिटिश सरकार कएने रहय, जाहि विद्यालय सँ हजारों छात्र अपन प्रारम्भिक पढाई कय आइ राष्ट्रीय-अन्तर्राष्ट्रीय क्षेत्र मे अपन अलग ख्याति बनौलनि अछि, जे विद्यालय ओहि इलाकाक दर्जनों गाम केर एकमात्र आधार रहय आर जतय एक सँ बढिकय एक शिक्षक आबिकय छात्र-छात्रा केँ शिक्षित बनौलनि – ताहि विद्यालयक प्रधानाध्यापक केर रूप मे हम मोन पाड़ि रहल छी एक अत्यन्त लोकप्रिय शिक्षक प्रभुनारायण झा केँ। अत्यन्त बाल्यकाल मे देखल-बुझल स्मृति मे आर बात तँ नहि अछि, लेकिन विद्यालयक प्रार्थनाकालक दृश्य, प्रार्थना ‘जगदम्ब अहीं अवलम्ब हमर, हे माय अहाँ बिनु आस केकर’ केर भावपूर्ण गायन, समस्त छात्र आ शिक्षक लोकनिक पंक्तिबद्ध ठाढ होयबाक आ ताहि समय शिक्षक लोकनि द्वारा छात्र-छात्रा केँ देल जायवला महत्वपूर्ण सूचना, आर प्रधानाध्यापकक विशेष सन्देश – ई सब आइयो जीवन्त दृश्य समान आँखिक सोझाँ नाचि रहल अछि। गामक लोक लेल प्रधानाध्यापकक नाम ‘प्रदीपजी’ प्रसिद्ध छल। जी, अहाँ सही अन्दाज लगेलहुँ, मैथिलीपुत्र प्रदीपजी! ओ हमरा सभक अत्यन्त प्रभावशाली शिक्षक छलाह। हमर स्मृति मे हुनक पूरे गाम घुमिकय सभक दलान पर छात्र लोकनि भोर-साँझ पढाई करय लेल बैसैत अछि या नहि, अभिभावक सेहो ओहि छात्र सभक संग समय दैत छथि या नहि, किनको बच्चा लाइन सँ बेलाइन त नहि भऽ रहल अछि – ई सब बात अभिभावक लोकनि संग कयल करथि।
शिक्षा आ पठन-पाठनक ओ युग (१९७०-९० ई. केेर कालखंड) आजुक तुलना मे अत्यन्त अलग आ महत्वपूर्ण बुझाइत अछि। शिक्षक आ छात्र सभक अन्तर्सम्बन्ध मे शायद ओ कलियुग नहि छल। तुलसीकृत् रामायण (रामचरितमानस) केर उत्तरकाण्ड केर दोहा संख्या ९६ सँ १०३ धरिक बीच मे एहि कलियुगक चर्चा जाहि ढंग सँ कयल गेल अछि ओकर स्वाध्याय हमरा लोकनि केँ बहुत पैघ प्रेरणा दैत अछि। एहि मे एक जगह चर्चा गुरु आ शिष्यक बीचक सम्बन्ध केँ सेहो कयल गेल अछि जे आजुक समय सुस्पष्ट रूप मे ओहिना देखाइत अछि, लेकिन हम दावाक संग कहि सकैत छी जे प्रदीपजी समान मास्टरसाहेब केर युग मे कलिकाल नहि छल। एहि लेख मे तुलसीदासजीक ओहि पंक्ति जे काकभुशुन्डिजी गरुड़जी सँ अपन जीवनक पहिल कालखन्डक चर्चा करैत कहलनि अछि ताहि पर ध्यानाकर्षण चाहब –
गुर सिष बधिर अंध का लेखा। एक न सुनइ एक नहिं देखा॥९८.३॥
हरइ सिष्य धन सोक न हरई। सो गुर घोर नरक महुँ परई॥
मातु पिता बालकन्हि बोलावहिं। उदर भरै सोइ धर्म सिखावहिं॥९८.४॥
तात्पर्य छन्हि जे कलियुग मे - शिष्य और गुरु मे बहिरा ओ अंधा जेहेन हिसाब होइत अछि। एक (शिष्य) गुरु केर उपदेश केँ सुनैत नहि अछि, एक (गुरु) देखैत नहि छैक (ओकरा ज्ञानदृष्टि प्राप्त नहि छैक)। शिष्य सँ धन (ट्युशन फीस) त भरपूर लैत अछि, मुदा ओकर अन्तर्दृष्टि केँ सुशिक्षित बनाकय ओकर भविष्य केँ सुरक्षित करबाक चिन्ता केँ दूर नहि करैत अछि। तुलसीदासजी लिखलनि अछि जे ओहेन गुरु घोर नर्क मे जाइछ, मुदा आजुक संसार मे नर्कक चिन्ता होइते छैक केकरा… बस ठाँय पर ठाँय नोट (टका) आबय, बात कम्प्लीट। एकटा आरो पंक्ति ओहि संगहि लिखि देल अछि – मातु-पिता सेहो अपन धियापुता केँ यैह शिक्षा दैत छथिन जाहि सँ पेट भरबाक कला ओकरा मे आबि जाय। पेट छूटल पहाड़ भऽ गेल!
हमर पिता जे विद्यालयक पठन-पाठन पर निरन्तर अनुगमन आ नजरि राखल करथि एक निगरानी समितिक सदस्यक रूप मे हुनका संग सेहो मास्टरसाहेब काफी नजदीक आ प्रियजनक रूप मे जुड़ल छलाह। लगभग ७ वर्ष धरि ओ कार्यरत रहला। कुर्सों सँ मात्र ५-६ किलोमीटर केर दूरी पर हुनकर अपन गाम कैथवार रहनि, लेकिन ड्युटी के पक्का लोक ओ सब दिन विद्यालयहि पर अपन डेरा राखल करथि। ओहि समय मे बहुत रास मास्टरसाहेब लोकनि विद्यालयहि पर डेरा राखथि। शनि दिन अपन गाम गेल करथि, फेर सोम दिन ससमय हाजिर होइत छलाह। आजुक समय मे मास्टरसाहेब लोकनि विद्यालय मे समय पर एनाय अथवा छात्र केँ पढेनाय अपन मानहानि बुझैत छथि, भैर महीनाक हाजिरी एक्के दिन बना लैत छथि, पंचायत स्तर पर रहल शिक्षा समितिक सदस्य आ मास्टरसाहेब लोकनि मिलिजुलिकय खुलेआम लूटैत रहैत छथि। परञ्च हम जाहि महापुरुष शिक्षक प्रदीपजी केँ स्मरण करैत ई लेख लिखि रहल छी त बुझू आजुक स्थितिक वर्णन केनाय तक पापमय लगैत अछि।
प्रदीपजीक नाम ‘मैथिलीपुत्र’ ओहिना नहि पड़ल छन्हि। ओ हिन्दी माध्यम सँ पढेबाक विद्यालयक हेडमास्टर रहितो मातृभाषाक माध्यम सँ पढेबाक बहुत पैघ वकालत कयल करथि। एक्स्ट्रा एक्टिविटिज मे मैथिली लेखन, वाचन, गायन आ नाटक खेलेबाक तालिम बच्चा सभ केँ देल करथि। महिला उत्थान लेल छात्रहि जीवन सँ मंच पर छात्रा केँ प्रोत्साहित करब आ अभिभावक लोकनि केँ सेहो एहि बात लेल तैयार करब जे बेटी सभ केँ पर्दा सँ बाहर निकलि अपन प्रतिभा देखेबा मे कदापि अवरोधक नहि बनथि – प्रदीपजीक कय गोट गुण आइ धरि लोक चर्चा करैत छथि। हमर वृद्ध माय सेहो हुनकर निष्ठा आ समर्पण संग जन-जन मे शिक्षा केँ प्रसार आ सभक जीवनस्तर मे सुधार केर प्रयास केँ सराहना करैत एक सन्त, महात्मा आ महापुरुष केर रूप मे प्रदीपजी केँ बेर-बेर मोन पाड़ैत रहैत छथि। गामक हुड़दुंग धियापुता केँ प्रदीपजीक आदेश रहल करैक जे तूँ सब अपन घर पर नहि, साँझ आ भोर विद्यालय पर आबि हमरा सोझाँ मे पढमे। जमीन्दारी प्रथाक गाम रहितो प्रदीपजी एहेन आदर्श शिक्षक छलाह जे ब्राह्मण, कियोट, चमार, दुसाध, कमार, कुम्हार, नौआ, मुशहर, मुसलमान जातिक ग्रामीण छात्र-छात्रा सँ लैत आसपड़ोसक गामक आरो जाति-समुदायक धियापुता केँ एकसमान रूप सँ व्यवहार करैत ‘सामाजिक न्याय आ समरस समाज निर्माण’ केर अभूतपूर्व तालिम जन-जन मे देल करथि। हुनकर कय गोट प्रिय छात्र हुनका भगवान जेकाँ आइ धरि पूजा करैत छथि। प्रदीपजीक बनायल रस्ता पर आरो कतेको शिक्षक लोकनि चलल करथि। लोकप्रियता वैह शिक्षक केँ भेटैत छल जे प्रदीपजीक आदर्श केँ अपन जीवनचर्या मे अनुकरण कयल करथि।
मैथिलीपुत्र प्रदीपजी द्वारा एक शिक्षक केर रूप मे शिष्य संग समस्त अभिभावक व आम मानवीय समाज केँ शिक्षाक वास्तविक मर्म प्रति आजीवन समर्पित रहि मानव सेवा जेहेन परोपकार धर्म निभायल गेल।
बादक जीवन मे हमरा हुनकर संग-संसर्ग प्राप्त नहि भेल, सिवाये एक बेर २०१६ मे मिथिला राज्य निर्माण सेनाक राष्ट्रीय अधिवेशनक आमसभा जे ९ नवम्बर दरभंगा विश्वविद्यालयक परिसर मे आयोजित छल ओतय हुनकहि प्रमुख आतिथ्य मे आयोजित आमसभाक संचालन करबाक क्रम मे ईश्वर संग साक्षात्कार करबाक परमानन्दक अनुभूति संग आशीर्वाद लेबाक अवसर भेटल। ओ बहुत गदगद छलाह। मिथिला आ मैथिली मानू हुनकर हृदयक सर्वथा पैघ संवेदना रहनि। हमरा स्वयं जे अनुभूति अपन भाषा, भेष आ भूषण प्रति होइत अछि – आर जाहि आध्यात्मिकता सँ मैथिली व मिथिलाक संरक्षण, संवर्धन आ प्रवर्धन लेल एकनिष्ठ समर्पण भाव रखैत छी – तेकर मुख्य प्रेरणास्रोत मैथिलीपुत्र प्रदीप केँ कहय मे कोनो अतिश्योक्ति नहि होयत।
एक बेर फेर लय चली अपने सब केँ १९७५ ई. – हमर आयू बड कम छल, मात्र ३ वर्ष। हमरा झलफली दृश्य सेहो लोक सभक बेर-बेर कहलाक कारण वैह मिडिल स्कूलक फील्ड पर लागल विशाल पंडाल मात्र नजरि पड़ैत अछि – यानि ताहि वर्ष कुर्सों मे ‘विद्यापति स्मृति पर्व समारोह’ केर विहंगम आयोजन भेल छल। ओकर मुख्य कर्त्ता-धर्त्ता स्वयं मास्टरसाहेब प्रदीपजी छलाह। कार्यक्रमक संयोजनक बड पैघ जिम्मेदारी निभौने रहथि। स्कूलक छात्र-छात्रा सभ केँ मैथिली गीत, कविता, स्वागत-सत्कार वास्ते कार्यदल आ धियापुताक मुंह सँ मधुर गायन सँ लैत सब व्यवस्थापन मे अनुशासित स्वयंसेवी केँ खटौने रहथि। पटना सँ इंडियन नेशन केर सम्पादक गजेन्द्र नारायण चौधरी ऊर्फ फेकन काका केर नेतृत्व आ संयोजन मे मुख्य अतिथि बी. एन. ओझा जे बिहार इलेक्ट्रिसिटी बोर्ड के चेयरमैन छलाह ओ एहि समारोह मे एलाह। समारोहक चरम उत्साह व ऊर्जा सँ प्रेरणा पाबि – लोक सभक शालीनता आ शान्तिप्रियता देखिकय ओ मंचहि सँ घोषणा कयलनि जे एहि गाम केँ बिजली सँ जोड़बाक कार्यादेश जारी करब। आर से हुनकहि कार्यादेशक कारण कुर्सों-नदियामी आ ओहि पूरे इलाका मे बिजली १९८० केर दशकक आरम्भहि मे आबि गेल। पीरा-पीरा बल्ब केर बरब हमरा सभ बालमन लेल कतेक हर्षित करयवला छल ओकर वर्णन हम शब्द मे कोना करू, शब्द नहि अछि। बस एकरो श्रेय मास्टरसाहेब केँ आ समस्त ओहि कर्णधार महापुरुष ग्रामीण व्यक्तित्व केँ जाइत छन्हि जे जीवन मे कतहु रहला अपन अलग शेखी आ पुरुषत्व सँ मानव समाज केँ उच्चकोटिक सेवा प्रदान कयलनि। ओ सब हमरा समान जिज्ञासू मुमुक्षु मैथिलीक सेवक – मिथिलाक पुत्र लेल प्रेरणाक महत्वपूर्ण स्रोत छथि।
अफसोस, एहि तरहक समारोह केँ ग्रामवासी मास्टरसाहेब केर ट्रान्सफर भेलाक बाद निरन्तरता नहि दय सकलाह! हमर अपनहि जेठ भाइसाहेब (पितियौत) जिनका हम सब ‘लालभाइ’ कहियैन, ओहो मध्य विद्यालय जमालपुर (दरभंगा-सहरसाक सीमा, कोसीक पेट) मे शिक्षक रहथि आर कुर्सों सँ वैह एकमात्र व्यक्ति भेलाह जे प्रदीपजी संग निरन्तर सम्पर्क मे रहल करथि। बादक जीवन मे प्रदीपजी आर बेसी आध्यात्मिकताक महासागर बनि गेल छलाह, से बात लालभाइ सँ सुनल करी। लोक सब केँ देवी उपासना, गायत्री साधना व अन्य कतेको तरहक धर्मनिष्ठताक सदुपदेश देबाक कथा-गाथा लालभाइ सुनबथि प्रदीपजीक सम्बन्ध मे।
वर्ष २०१० ई. सँ हमरो अपन मातृभाषा-मातृभूमि केर सेवा प्रति रुचि जागल आर कार्य करब आरम्भ कयलहुँ। ताहि क्रम मे प्रो. उदय शंकर मिश्र (दरभंगा) सँ भेंट बहुत रास जानकारी करौलक मास्टरसाहेबक सम्बन्ध मे। बकौल प्रो. मिश्र – प्रदीपजी मैथिलीक समर्थक होयबाक संग-संग एकटा प्रखर साहित्यकार सेहो रहथि। सीतायन समान महाकाव्य केर रचना सेहो ओ कएने छथि। हुनकर कइएक रचना जन-जन केर वाणी मे समाहित अछि। ‘जगदम्ब अहीं अवलम्ब हमर’, ‘बाबा बैदक नाथ कहाबी से सुनि शरण मे एलहुँ ना’ – ई दुइ रचनाक अमरता केर बातहि जुनि पुछू। पीढी-दर-पीढी एकर प्रयोग होइत रहत।
मैथिली लेल कतेको तरहक त्याग सेहो कयलनि प्रदीपजी। आकाशवाणी दरभंगाक स्थापना क्षेत्रीय भाषाक उत्थान लेल कयल गेल, परञ्च अराजक आ षड्यन्त्रपूर्ण राजनीति सँ एतय मैथिलीक उपेक्षा कयल जाइत रहल – एहि बातक घोर विरोध करैत आन्दोलन सेहो कयलनि प्रदीपजी। कहल जाइछ जे हुनका बाकी लोकक संग नहि देलापर असगरो अनशन पर बैसि मैथिली लेल न्याय मंगैत रहला। सरकारी नौकरी मे रहैत आन्दोलनी होयबाक कारण नौकरी पर खतरा सेहो एलनि मुदा ओ ताहि सब सँ कनिकबो विचलित नहि भेलथि।
एतबा नहि, प्राथमिक शिक्षा मे मैथिली माध्यम सँ सब विद्यालय मे पढाई हो ताहि लेल हुनका द्वारा एकटा संस्था सेहो खोलल गेल छल, जाहि लेल हुनका ‘कारण बताउ’ आर ‘निलंबन’ तक केर सजाय भुगतय पड़लनि। हिनक जीवन चरित्र एकटा उपदेश अछि।
“एकटा बात कहब हम सदिखन मिथिलावासी सँ
मैथिलीक अधिकार लेल लड़ू नहि डरू जहल आ फाँसी सँ”
– श्रीमैथिलीपुत्र प्रदीप
एहि पाँति संगे ‘मिथिला क्रांतिदूत संघ’ चलयबाक लेल दंडित भेल छलाह मैथिलीपुत्र प्रदीप। सीआईडी इन्कवायरी बिहार सरकार करेने छल हिनक विरूद्ध। इन्कवायरी कयनिहार पदाधिकारी मिथिला आन्दोलनक पुरोधा व्यक्तित्व डाक्टर लक्ष्मण झा केर ग्रामीण रहथि, डा. झा केँ कहलखिन जे एना ई अपन बात पर अड़ल छथि ताहि मे नौकरी जा सकैत छन्हि। डाक्टर साहेब प्रदीपजी केँ बजेलनि आ कहलनि जे अहाँक नौकरी करबाक अछि, अहाँ हिनका सहयोग करियौन। तहन नौकरी बाँचल। संस्था ताहि उपरान्त पं. देव नारायण झाजी चलाबय लगलाह।
मैथिली जिन्दाबाद वेब न्यूजपोर्टल पर सेहो प्रकाशित प्रो. मिश्र केर ई संस्मरण अनुसार आकाशवाणी दरभंगा द्वारा मैथिलीक उपेक्षा पर बिन्दुवार एकटा नम्हर पत्र वरिष्ठ साहित्यकार आकाशवाणी महानिदेशक दिल्ली केँ देल गेल छल। ओतय सँ जे उत्तर आयल ताहि मे मैथिली प्रति लक्षित अपमानजनक भाषाक प्रयोग कयल गेल छल। ओकर प्रकाशन ०२/०६/१९८३ केँ ‘स्वदेश दैनिक मैथिली’ जे परम आदरणीय सुरेन्द्र झा सुमन केर समपादकत्व मे दरभंगा सँ निकलैत छल, ताहि मे छपल रहय। साहित्यकार पत्र आ ३ जून केँ महनिदेशक केर उत्तर छपल आ ४ जून एकटा आदरणीय साहित्यकार केर आह्वान जे एहि स्थिति मे जे आकाशवाणी दरभंगा मे कार्यक्रम मे जाओत ओ मैथिली विरोधी होयत। ई देखि प्रदीपजी ५ जून केँ स्वदेश पत्र मे लिखलनि जे ६ जून केँ हमर कार्यक्रम अछि, ओकर हम बहिष्कार करैत छी। जाबेतक मैथिलीक सम्मान नहि भेटत ताबेतक आकशवाणी दरभंगा मे नहि जायब। हिनकर देखादेखी आरो १२ गोटे साहित्यकारक पत्र ६ जून केँ छपल जे हमहुँ सब बहिष्कार करैत छी।
एहि तरहक बहिष्कार करबाक प्रतिक्रिया देखि लोक मे उत्साह आयल जेकर बदौलत मैथिली आन्दोलन १९८३ सँ चलल सेहो दाबी करैत कहैत छथि प्रो. मिश्र। परंच जून मे शुरू भेल दिसम्बर तक अबैत-अबैत बेसी साहित्यकार आकशवाणी जाय लागल छलाह। ई आन्दोलन कमजोर भेल। दूटा साहित्यकार मात्र आन्दोलन मे बाँचि गेला। एकटा आदरणीय साहित्यकार १९९३ मे प्रदीपजी केँ पत्र लिखलनि जे हम साहित्य अकादमी केर पुरस्कारक दौड़ मे छी तैँ हम भारत सरकारक एकटा संस्था सँ पुरस्कार लेब आ दोसर केर विरोध करब, से ठीक नहि होयत, तैँ हम आकाशवाणी जायब, अहूँ चलू। प्रदीपजी पत्रक माध्यम सँ उत्तर देलखिन जे हमर मैथिली केँ सम्मान नहि भेटत, हम नहि जायब, अहाँ जा सकैत छी। आब असगरे रहि गेला श्रीमान्। ओहि साहित्यकार केँ आकादमीक पुरस्कार भेटि गेलनि।
एकटा आर अत्यन्त महत्वपूर्ण आख्यान केँ स्मरण करैत कहलथि प्रो. मिश्र जे जखन २००४ मे संविधानक आठम अनुसूची मे मैथिली केँ स्थान भेटि गेल, तेकर बाद आकाशवाणी दरभंगाक निदेशक स्वयं प्रदीप जीक आवास पर आबिकय कहलखिन जे अपनेक सब माँग मानैत छी, आबो अपने आकाशवाणीक बहिष्कारक परित्याग करू। तखन प्रदीपजी फरबरी २००४ मे लगभग २१ बर्खक बाद आकाशवाणी दरभंगा मे फेर सँ गेला।
एहि महान मनीषी आ मैथिलीपुत्रक हालहि ३० मई २०२० केँ देहावसान भऽ गेलनि। हुतात्मा केँ बेर-बेर नमन! एहि मैथिलीपुत्रक अंश मात्रो जँ अपन जीवन मे मैथिली प्रति सेवाभाव राखि सकब त अपन जीवन धन्य बुझब। अन्त मे सम्पादक डा. महेन्द्र नारायण राम प्रति सादर आभार जे हमरा ई लेख लिखबाक प्रेरणा आ आदेश देलनि, हम अपना केँ लेख लिखि गंगा स्नानक लाभ प्राप्त होयबाक अनुभूति कय रहल छी। उम्मीद अछि जे पाठकहु लोकनि केँ यैह अनुभूति भेटतनि। ॐ तत्सत्!
हरिः हरः!!


c: text/html

text:
यूरोपियन गेस्ट हाउस परिसर स समदिया
राहुल गांधीक दरभंगा दौरा हंगामेदार रहल। दरभंगा मे छात्रक संग आयोजित बैठक मे अपन संबोधन मे गांधी स छात्र महाराष्ट्र पर प्रतिक्रिया चाहैत छल, मुदा स्थानीय कांग्रेसीक दबाव मे राहुल एहि मामला पर चुप रहलाह आ भाजपाक एहि गढ मे मुसलमानक वोट लेल कहलथि जे देश कए बदलबाक अछि त गुजरात कए बदलू। राहुलक एहि बयान पर हंगामा भ गेल। छात्रक कहब छल जे एहि ठाम गुजरात चर्चा पूर्णत: राजनीतिक छी आ बिहारक छात्र क संग वार्ताक आड़ मे जाति आ धर्मक राजनीति भ रहल अछि। छात्र एहि गप पर कुर्सी तक उठा लेलथि जे हमरा सब कए महाराष्ट्र मे मारल जा रहल अछि आ इ गुजरातक गप करि रहल छथि। उग्र छात्र इ मानबा लेल तैयार नहि छल जे बिहारक विकास देश लेल गुजरात से कम महत्वपूर्ण अछि। छात्रक उग्रता आ बिहारिपन देखि राहुल कए गलतिक आभास भेल आ ओ माफी मंगलथि, मुदा ताबत काफी देर भ गेल छल। सभा आगू नहि भ सकल। राहुल नव अनुभव ल पटनाक लेल रवाना भ गेलाह।

robotstxt: allowed

filter: keep


text:
अन्हारक की सुख बुझथिन इ इजोतक गाम मे सदिखन रहै वाला।
दुखे केँ सुख बना लेलक करेजक घातक दुख चुपे सहै वाला।
जमानाक नजरिक खिस्सा बनल ए आब तऽ करेज हमर सुनू यौ,
हुनकर नजरि कहाँ देखलक हमर करेजक इ शोणित बहै वाला।
कहै छै लाजक नुआ मे मुँह नुकौने रहल दुनियाक डर सँ अपन,
इ रीत अछि दुनियाक, तऽ एतऽ किछ सँ किछ कहबे करतै कहै वाला।
करू नै प्रकट अपन सिनेह मोनक, यैह हमरा ओ कहैत रहल,
किया हम राखब उठा केँ समाजक जर्जर रिवाज इ ढहै वाला।
अहाँ डेग अपन उठेबे करब कहियो हमर मोनक दुआरि दिसक,
बहुत "ओम"क बहल नोर, दुखक गरम धार मे गाम इ दहै वाला।
मफाईलुन (ह्रस्व-दीर्घ-दीर्घ-दीर्घ) ५ बेर प्रत्येक पाँति मे।


text:
मधुबनी। 04 दिसम्बर। [ संजय झा / रंजीत कुमार झा] नागदह आ बलाइन एके पंचायत में पड़ैत अछि। हालाँकि स्वर्गीय डॉ० सुभद्रा झाक लिखल एक गोट पोथीक संदर्भानुसार बलाइन गाँओक प्राचीन नाम छलैक ‘बएनागढ़’ तथा तकर सटल नागदहक रेवेन्यू नाम थिकैक ‘मालगढ़'।
नागदहक पोखड़िक सम्बन्ध में जे किछु बुजुर्ग लोकनि सँ ज्ञात अछि ओ प्रायः एही तरहे अछि:- एही गाँव में कियो दू वा तीन भैयारी रहथि। जखन हुनका लोकनिकेँ आपस में यथा - जात के बंटवारा होमय लागल त दू वा तीन ठाम बाँटल जाय त स्वतः तीन वा चारि ठाम भ जायल करैक। ई क्रम प्रायः कतेको बेर भेल। गामक लोककेँ बड़ा आश्चर्य लगलन्हि जे भाग / कुड़ी जखन दू वा तीन ठाम लगैत अछि त एक भाग स्वतः कियाक बढ़ी जाइत अछि।
तखन एकगोट विद्वान -वुजुर्ग हाथ जोड़ी निहोरा केलाह जे यदि एही में किनको भाग अछि जे अदृश्य छि त कृपाक' अपन स्थान पर आबि वा प्रकट होय. ई कहला उपरान्त जे भाग बढ़ी जायल करैक ओहि भाग पर फुफकार मारैत नाग सांप साक्षात् विराजमान भय बैस गेलाह. ओहिराईत किनको स्वप्न भेलनि जे हमर भागक भूमि पर पोखड़ि होयबाक चाहि।
तैं ओही भागानुकुल पोखड़ि अछि, मिथिला में सुनैत छि जे कतेको पोखड़ि दैत्यक खूनल अछि एकरो सम्बन्ध में कियो - कियो बजैत छथि परन्तु स्पष्ट नहि। ई पोखड़ि मिथिलाक कतेको विशाल पोखड़ि में सँ एक अछि। करीब २० एकड़ जकर खाता नम्बर 399 आ खेसरा नम्बर 113 ई कहिया केना पंजीकृत भेल से त' सर्वे कार्यालय सँ पता कराय पड़त।
ई बात कोन समय के अछि से एखन धरी स्पष्ट रूपे ज्ञात नहि। ओना लोकानुकूल एही घटना के बाद एही गामक नाम नागदह पड़ल। एही मान्यता के आधार मानैत जे ई पूर्ण रूपे नागडीह अछि। वर्तमान में नागदह अछि अर्थात नागक डीह। इ बात सत्य अछि जे एही गाम में नागक संख्या बहुत छल आ अछि हम अपने साक्षात् कतेको दिन नागकेँ जोड़ खेलाइत देखने छी। जेना स्वर्गीय डॉ० सुभद्रा झा अपन एक गोट पुस्तक में लिखने छथि ताहि अनुकूल नागदह नाम सँ पहिने कदाचिद एही गामक नाम मालगढ़ छल।
तैं ई कहबा में कनमो मात्र अतिश्योक्ति नहि होयबाक चाही, जे जहियासँ गामक नाम नागदह पड़ल ताहि समयसँ ई पोखड़ी उद्भव अछि। कदाचिद कहीं एहन नै होई जे नागदह गामक उम्र ई पोखड़ी संग जुड़ल हो। एक महातिचारक अन्त भेला पर शुद्धिक समय विकराल महा अकाल पड़ल छल. सौराठ सभामें आगत ब्राम्हण लोकनकिकें ग्रासक कोनोटा व्यवस्था नहि करबाक परिस्थितिमें महाराज माधवसिंह सदिच्छाक अनुसार प्राप्त स्मरणीय मोदी झा समस्त सभैताक भोजनक व्यवस्था कएल। तथा हुनके इच्छानुसार ओहि साल सभा सौराठ में नहि लगाए नागदहमे पोखड़िक पुवरीआ भीड़ पर लगाओल गेल, इ बात हमर गांव के बुजुर्ग सब कहने छलथि. नागदहक पोखड़ी ओहि परोपट्टा में सबसँ विशाल पोखड़ि अछि।
सुनैत छी, एही पोखड़ि सँ पैघ 'बभनदई' बासोपट्टीक पोखड़ि अछि. नगदहक पोखड़ि के करीब 20 वर्ष पहिने चारु कात भीड़ छल,परन्तु आजुक समय में प्रायः चारु कात घर आँगन अछि आ विस्तृत भेल जा रहल अछि। एही पोखड़िक जलक स्रोत दू टा थिक, एक त प्राकृतिक रूपे वर्षा आ दोसर कमला सँ निकलल नहर। ओहि में आयल बाढ़ि सँ नहरक माध्यम सँ एही पोखड़िक जलाशय उम-डाम भ जाईत अछि।
तदोपरांत बाढ़िक खतरा नागदह पर नहि पड़ैत छैक,गामक आवासीय भागक भूमि उँचस्थ छैक। एकटा समय छल जखन पोखड़िक जलाशय कम भ' जाइत छल , गामक गरीब वर्ग लोकनि थोड़ेक -थोड़ेक पोखरिक जगह छेक ओहि में जीविकाक लेल मडुआ आ समयानुसारे किछु -किछु उपजाबैत छलाह. बलाइनक मलाह लोकनिकें लेल ई पोखड़ि जीविकोपार्जनक प्रमुख माध्यम छलनि। पोखड़ि देखबा में कोनो विशाल महानदीसन बुझना जाइत छल। सालोभरी मलाह लोकनि जाल आ महाजालसँ पोखड़ि सजाऔने रहैत छलाह। कखनो मलेडिया साफ अभियान त कखनो माँछ मारल जयबाक इंतजाम। भरिदिन गामक - बाबा, चाचा, भईया, बच्चा, पोखड़ि में नहाइत आ चुभकैत रहैत छलाह।
माल - जाल सेहो पोखरिक शोभा बढ़ाबईत रहैत छल। आइयो धरि गामक विवाह,उपनयन,मुंडन आ शुभकृत्य पोखड़िसँ जुड़ल कर्म एही पोखड़ि सँ होइत अछि. इ पोखऱिक घाट उत्तर बारी घाट काहैत आई। कदाचिद नागदह पोखड़िक उद्भव सँ एखन धरि गामक लोककेँ सम्पूर्ण पोखड़ि सँ सम्बंधित कार्य एही पोखरी सँ पूर्ण होइत आएल अछि। इ पोखड़ि नागदह लेल सदा शुभ आ शुभाशीष दैत रहैत छथि। ग्राम देवता, स्थान देवता आ नाग देवता सदा अपन एही ग्रामीण पर स्नेह बनेने रहैत छथि।
एही पोखरिक दक्षिण-पश्चिम कोन में भव्य नागनाथ महादेवक मन्दिर सेहो स्थापित अछि. जकर विधिवत स्थापना 1998 में भेल, यदपि शिवलिंग आ स्थान बहुत पहिने सँ ओहिठाम छल. पोखड़िक बर्तमान हालात कहबा सुनबा योग्य नहि अछि। जाहि पोखड़िक देख - भाल कतेको सौ -साल सँ नहि भेल हो तकर हाल कि कहल जा सकैछ, कियो अपन घर के सामने लैट्रिंग बनेने छत त कियो सब्जी उपजाबैत छत त कियो दलान बनने छत पुबारी तरफ़ सा ता सब घर बना लेने अइछ, पोखड़ि के सब स निक भीड़ उतरबरया भीड़ अइछ? ई त मात्र सोचलापरान्त मानसिक पटल पर आवीगेल होयत।
कहियो कोनो सरकार एही पोखड़िकें जीर्णोद्धारक वास्ते डेग नहि उठेलथि। एहना स्थितिमें पोखड़िक गहराई कम भेनाइ त स्वाभाविके थिक। पोखड़ि प्रायः अपन रकवा में 30 % (तीस भाग ) भरि चुकल अछि, आ कतेक शीघ्र भरि जाएत से कहल नहि जा सकैछ, कारन अतिक्रमण बहुत जोर शोर सँ भ' रहल अछि। जे लोक जाहि दिशा में छथि ओ ओहि भाग पोखड़ि भरनाई शुरू क' चुकल छथि, इ कार्य युद्धस्तर सँ भ' रहल अछि। कारन इ पोखरिक गिनती किनको व्यक्तिगत नहि अपितु सरकारी में होइत अछि, तै रोकत के, बाजत के ? इ थिक वर्तमान में नागदहक पोखड़िक स्थिति। मिथिला क्षेत्र में बिहार सरकारक उपेक्षा सतत रहल अछि, परन्तु एही दिशा में मिथिलाक विद्वतजनक आँखि प्रायः एखनो धरी बन्न अछि. जौं अपन आँखि नहि फूजल रहत त दोसर सँ कि आस ?
10 साल स हमहू देख रहल छी जे पोखर किछु साफ सूथरा रहैत अइछ किया की सेहो हम बता देय छी 10 साल पहिने के बात अइछ जे नागदह ओर बलाइन के 4/5 आदमी मिल क सरकार स पोखर ख़रीदला 5 साल के लेल। 5 साल बहुत निक जका पोखर रहल, पोखर मे कमल फुल बहुत जादा होइत छल, जहन दूर्गा पूजा के समय होइत अइछ त बहुत दूर के लोक सब फुल तोइर क ल जाइत छत, मिथिलावासी लोकनि सँ आग्रह करैत छी जे अपन धरोहर के बचाबक बास्ते हम सब आगा बढ़ि, नहि त' ओ दिन दूर नहि जखन हमर सभक आदि गुरु बाबा विद्यापतिक लिखित पंक्ति ' पग पग पोखड़ि पान मखान, सरस बोल मुस्की मुस्कान' भविष्य में झूठ सावित भ' जाएत। कारन जखन पोखड़ि ए नहि त’ मखान कतए सँ ? रंजीत झा के फकरा, गामक पुरब बरकी पोखैर, गामक पच्छिम बदला बाढ़, गामक उत्तर बरम्ह बाबा, गामक दछिण बोला बाबा के मन्दिर सेहो छाय योउ, गामक बीच मे दुर्गा मईया के मन्दिर सेहो छातिन योउ........
निक लागल हैत त जरूर बताएब।
अस्तु रंजीत कुमार झा 'नागदह '
मोबाइल नंबर: 8376990341


text:
मैथिलीक धरोहर ‘सीता-शील’ (समीक्षक- डॉ. वीणा कर्ण)
Dr. Veena Karn served as a professor at Patna University and authored numerous authoritative books. She currently lives in Patna.
(typed and presented by Hemant Das)
मानवीयआदर्श ओ अध्यात्म चिन्तनक अभिव्यक्तिक लेल काव्य अमृत्वक काज करैत अछि. भक्तिक भावुकता सँ भरल मोन कें काव्य सृजंक प्रेरणा स्रोत कहब अनुपयुक्त नहि होएत. एहि काव्यक शब्दार्थ होइत अछि कवि-कर्म जकर काव्य सम्पादन मे रचनाकारक काव्य रचनाक प्रवृत्ति ओ अभ्यास कार्यरत होइत अछि आ अहि व्युत्पत्ति ओ अभ्यासक बल पर ओ जे रचना पाठक कें समर्पित करैत छथि से काव्य कहबैत अछि. वस्तुत: काव्यक रसानुभूति सँ हमर हृतंत्री मे जे तरंग उत्पन्न लेइत अछि ओकर लय ओ छन्द मे बान्हल रहब आवश्यक होइत अछि जे शैलीक आधार पर क्रमश: तीन कोटि मे बाँटल रहैछ, यथा- गद्य, पद्य ओ मिश्र. मिश्र केँ चम्पू काव्य सेहो कहल जाइत अछि. छन्दरहित काव्य विधान कें जँ गद्य तँ छन्द्युक्त रचना कें पद्य कहल जाइत अछि. पुन: गद्य मे अनेकानेक विधा अछि, जेना- कथा, उपन्यास, संस्मरण, यात्रावृत्तांत , रिपोर्टाज, नाटक ,एकांकी आदि-आदि. ओहिना पद्यक सेहो दू भेद होइत अछि.: प्रबंध ओ मुक्तक. प्रबन्ध काव्यक सेहो दू भेद होइत अछि – महाकाव्य ओ खण्डकाव्य. महाकाव्य मे जँ इतिहासप्रसिद्ध महापुरुष अथवा महीयशी नारीक सम्पूर्ण जीवनक गतिविधिक चारित्रिक लीला-गान रहैत अछि तँ खण्डकाव्यक विषयवस्तु होइत अछि एहने महापुरुष अथवा महीयशी नारीक जीवनकप्रसिद्ध खण्ड्विशेषक घटनाक्रमक चित्रांकन. प्रस्तुत कसौटीक आधार पर ‘सीता-शील’ केँ प्रबन्धकाव्यक कोटि मे राखल जा सकैत अछि सेहो महाकाव्यक कोटि मे. हँ. महाकाव्यक संज्ञा सँ अभिहित करबाक क्रम मे एहि रचनाक सन्दर्भ मे किछु नियम कें शिथिल करए पड़त. एहि रचनाक महाकाव्यत्व सिद्ध करए मे मात्र दू टा तत्व,विविध छन्दक प्रयोग ओ सर्गवद्धता कें अभाव कें शिथिल करए पड़त. ‘सीता-शील’क रचनाकार स्वयं एकटा साहित्यिक विधाक कोनो कोटि मे नहि राखि पद्य-रचना कहैत छथि: “सामान्य जन कें ओ सुग्रन्थक अर्थ समझ पड़नि जें स्पष्ट सुन्दर भाव समझै मे कठिनता होनि तें से जानि रचलहुँ मधुर भाषा मैअथिली कें पद्य मे लागत पड़ै मे पढ़ि रहल छी जाहि तरहें गद्य मे”
वस्तुत: रचना कोन कोटिक अछि से परिभाषित करब रचनाकारक नहि अपितु आलोचकक काज होइत छन्हि. ई हमर सभक दायित्व अछि जे एहन महानतम रचनाक प्रति संवेदनशील भए एकर उपयोगिता कें देखैत एकरा प्रति न्याय कए सकी. एकरा अहू लेल खण्डकाव्य नहि कहल जा सकैत अछि जे खण्डकाव्य तँ महाकाव्यक शैली मे प्रधान पात्रक जीवनक कोनो एक खण्ड विशेष के लए कए लिखल जाइत अछि, किन्तु एहि रचना मे भगवती सीताक जन्म सँ लए कए जीवनक अन्त मे धरती प्रवेश धरिक घटना निबद्ध अछि. वास्तव मे देखबाक ई अछि जे प्रबन्धकाव्य लेल जे आवश्यक अर्हता होइत अछि तकर समाहार एहि महाकाव्य मे भेल अछि अथवा नहि. प्रबंन्ध-काव्य मे सर्वप्रथम कथानकक अनिवार्यता होइछ आ तकर प्रयोजन ओहि पात्रविशेषक क्रियाकलापक कथा होइत अछि जाहि कथा सँ प्रभाव ग्रहण कए भावक अपन स्वच्छ चरित्रक निर्माणक दिशा मे अग्रसर भए लोक-कल्याणक भावना कें सबलता प्रदान करैत छथि. एहि महाकाव्यक कथानक सेहो एकटा महत् उद्देशय कें लए कए सृजित भेल अछि जाहि सँ समाज सुधारक मार्ग प्रशस्त भए सकए. भगवती जानकीक जीवन-चरितक प्रसंग मे रचनाकारक जे भावोक्ति छन्हि ताही सँ एकर कथानकक चयनक औचित्य प्रतिपादित भए जाइत अछि. देखू जे महाकवि स्वयँ की कहैत छथि – “ओहिठाम प्रातिज्ञाबद्ध भ गेलहुँ जे रामायण मे वर्णित जगत जननी जानकीक आदर्श चरित्रक वर्णन अपन मातृभाषा मैथिली मे पद्य रचना कए पुस्तक प्रकाशित कराबी, तें – “आदर्श पुरुषक प्रेमिका कें चरित शुभ लीखैत छी उपदेश नारी लेल ‘सीता-शील’ मध्य पबैत छी अछि धारणा सीताक प्रति उर-मध्य श्रद्धा-भक्ति जे पद रचि प्रकट कs रहल छी अछि योग्यता आ शक्ति जे” एकरा संगहि एहि महाकाव्यक कथानकक चयन मे रचनाकार जे एहन सफलता प्राप्त कएलन्हि अछि से अहू कारणें जे ग्रामीण निष्कलुष वातावरण मे रहि के महाकवि खड्गबल्लभ दास अपन एकान्त साधना सँ सुन्दर कथानकक चयन कएलन्हि अछि जाहि मे प्रेमक मधुर संगीत अछि तँ उद्दाम उत्साह सेहो. मानवताक व्याकुल आह्वाहन अछि तँ प्रकृतिक मधुर सौंदर्य अछि. सीताक वैभवक संग आदर्शक आकर्षण सेहो सशक्तता सँ चित्रित भेल अछि.
कहल जा सकैत अछि जे एकर कथानक संयमित भावात्मकता ओ संयमित कलात्मकताक संग सामंजस्य सँ अत्यन्त प्रभावोत्पादक भए उठल अछि. वास्तवमे एहि महत् काव्यक कथानकक माध्यम सँ मानवीय मूल्यक अवमूल्यन कएनिहार लोक कें मर्यादा रक्षाक पाठ पढ़एबाक आवशयकता बूझि एहन कथानक प्रस्तुत कएल गेल अछि जकर कथानक चयनक मादें पटना विश्वविद्यालयक अवकाशप्राप्त मैथिली विभागाध्यक्ष प्रो. आनन्द मिश्र लिखैत छथि -“एहि पुस्तक द्वारा कवि साधारणों व्यक्ति कें ओहि उदात्त चरित्र सँ परिचय कराय नैतिकता एवं शालीनताक पाठ दए रहल छथि. लोकक चारित्रिक उत्थानहि सँ समाज एवं देशक उत्थान भए सकैछ. सम्प्रति लोक आधुनिक चाकचिक्यक जाल मे फँसल अपन संस्कृति एवं सभ्यता सँ हँटल जा रहल अछि. मानवीय मूल्यक अवमूल्यन भए गेल अछि. लोक अपन आदर्श चरित्र सँ अनभिज्ञ भए रहल अछि. बिना संस्कृतिक उत्थानहि आन प्रगति अकर्मिक भए जाएत.” वस्तुत: एहि कारणसँ एहन आदर्श कथानकक चयन कएल गेल अछि.
महाकाव्यक दोसर तत्व होइत अछि नायक. जें कि पात्रक माध्यम सँ कवि कें समाजकल्याणकारी महत् उद्देशयक प्रतिपादन करबए पड़ैत छैन्हि तें महाकाव्यक पात्र मे लोकनायकत्व क्षमता रहब अत्यन्त आवश्यक होइत अछि. संगहि कथानकक प्रतिपादन मे एहि लोकनायकक उद्देशयक पूर्तिक लेल अन्य सहयोगी पात्र सभक अनिवार्यता सेहो छैक. ‘सीता-शील’ मे पात्रक सुन्दर प्रयोगे सँ एकर सफलता सिद्ध भेल अछि. भगवत् भक्तिक प्रति अनुरक्ति सँ मनुष्य कें जाहि ब्रह्मानन्द सहोदरक प्राप्ति होइत अछि सएह जीवनक चरम उत्कर्ष बूझल जा सकैत अछि. परमात्माक असीम सत्त. ओ हुनक लोककल्याणक भावनाक अजस्र धार मे सराबोर करबाक करुण चित्रण मैथिली सीताराम विषय महाकाव्यक विषय वस्तु बनल अछि. मर्यादा पुरुषोत्तम राम ओ अयोनिजा भगवती सीताक चरित्रक स्मरण मात्र सँ एहि भावक बोध होइछ जे संसार मे जे किछु अछि से अही महत् चरित्र परमेश्वर ओ परमेश्वरी सँ ओत प्रोत अछि आ अही परमात्मा सीता-रामक लीला-गान कें प्रस्तुत रचना मे स्थान देल गेल अछि.
खड्गबल्लभ दास ‘स्वजन’ जीक ‘सीता-शील’ मैथिली काव्यक डॉ. वीणा कर्ण कृत साहित्यिक विवेचना:- भौतिकताक सीमा सँ ऊपर उठि कए ‘सीता-शील’क रचनाकार ओहि परम सत्ताक संग अपन चेतना कें एकाकार करैत अपन ‘स्व’ केर उत्सर्ग कए देने छथि. परमात्माक चारित्रिक उत्कर्षक प्रकाश एहि रचना मे सर्वत्र परिव्याप्त अछि जे ‘यावच्चंद्र दिवाकरौ’ हमरा सभक आचार विचार कें अनुशासित करैत रहत. मानवीय मूल्य संरक्षणक जेहन व्यवस्था, ओहि व्यवस्थाक प्रति व्यक्तिक उत्तरदायित्व निर्वहन जेहन दिशा-निर्देश जाहि रूपें एहि रचना सँ प्राप्त होइत अछि तकर समाजकल्याणक मार्ग प्रशस्त करए मे अत्यन्त पैघ भूमिका छैक तें एकर रचनाकार एहन पात्रक चयन कएलन्हि जिनक आदर्शक आलोक सँ समाजक मानसिकता कें प्रकाशित करबाक सद्प्रयास मे ओ कहैत छथि :- “आदर्श पूरुषक प्रेमिका कें चरित शुभ लीखैत छी उपदेश नारी लेल ‘सीता-शील’ मध्य पबैत छी” …. आ पुन: – “ई चरित पढ़ि आदर्श जीवन कें बनौती नारि जे बनतीह जग मे परम पूज्या पतिक परम पियारि से” महाकाव्यक लेल सर्गबद्धता अनिवायता कें स्वीकारल गेल अछि किन्तु एकर कथानक कें विषयवस्तुक अनुरूप शीर्षक दए विषय कें विश्लेषित कएल गेल अछि. सर्गक अनिवार्यताक स्थान पर एहन प्रयोग महाकविक भावुक मानसिकताक परिचायक तँ अछिए संगहि एहि दिशा मे सक्रिय रचनाकारक लेल ई पोथी एकटा नव दृष्टिकोण सेहो प्रदान करैत अछि. महाकाव्य मे विविध छन्दक प्रयोग हएब सेहो आवश्यक अछि. अगिला विषयक विश्लेषण लेल पछिले सर्गक अन्त मे छन्द परिवर्तित कए देल जाइत अछि किन्तु एहि वृहत् रचनाक विषयवस्तु कें एकहि छ्न्द मे नियोजित कए कवि प्रवर चमत्कार उत्पन्न कए देने छथि. … महाकाव्य मे अनेक छन्दक प्रयोग सँ ओकर अनेक तरहक रसास्वादनक स्थान पर एकहि छन्द मे एकर नियोजन सँ कोनो अन्तर नहि आएल अछि किएक तँ रसास्वादनक प्रवाहक गतिशीलता कखनहु अवरोध उत्पन्न नहि करैछ. एहन छन्द प्रयोगक मादें कवि स्वयं कहैत छथि :- “मात्रा अठाइस पाँति प्रति लघु-गुरु चरण कें अन्त मे सुन्दर श्रवण- सुखकर मधुर हरिगीतिका कें छन्द मे”
आश्चर्यक बात तँ ई जे मात्र एकहि छन्द मे प्रयुक्त कथानक भेलो पर एहि मे कतहु रसहीनताक अवसर नहि भेटैछ. काव्यकलाक अन्तरंग ओ बहिरंंग नवीनता, भावनाक माधुर्य ओ रसविदग्चताक कारण कवि कें अपन अन्तस्थल सांस्कृतिक चेतना कें सार्वजनिक करबाक सुअवसर प्रप्त भेल छन्हि.
रस कें काव्यक आत्मा मानल गेल अछि. संस्कृतक प्राय: सभ विद्वान रसक महत्ता कें स्वीकार केअने छथि. पंडित राज जगन्नाथ रसे कें काव्यक आत्मा स्वीकार करैत चाथि: -“रमणीयार्थ: प्रतिपादक: शबद: काव्यम” रसे मे ई शक्ति छैक जे काव्यक रसास्वादनक सत्य अर्थ मे अवसर प्रदान करबैत अछि. सहृदयक ह्रदय में आह्लाद एवं मन कें तन्मय बना देबाक रसक क्षमता सँ वाणी गद्गद ओ शरीर रोमांचित कए जायत अछि. साहित्य मे एकर सुन्दर प्रयोग सँ ब्रह्मानंदक सहोदरक रूप मे परमात्माक साक्षात्कार होएबाक अनुभूति होइत अछि. आध्यात्मिकताक भाव्भूमि पर रचल-बसल एकर विषयवस्तुक निर्वहनक लेल ‘सीता-शील’ मे शान्त रसक प्रयोग तँ भेले अछि, एहि मे श्रुंगार रसक एहन प्रभावशाली ओ उत्प्रेरक वर्णन भेल अछि जे काव्य मे साधारणीकरणक उपयोगिता कें सार्थक सिद्ध करैत अछि. महाकाव्य मे रसक उपस्थितिक केहन सशक्त प्रभाव पड़ैत अछि, पाठकक भावुकता कें उद्बुद्ध करए मे एकर की भूमिका छैक, एकर समालोचना एकरा कोन रूपें स्वीकार करैत छथि तकरा एहि महाकाव्यक प्रति कहल गेल बिहार विश्वविद्यालयक भूतपूर्व राअजनीति विज्ञानक अधयक्ष प्रो. देवनारायण मल्लिकक शब्द मे देखल जा सकैत अछि- “रचनाकारक प्रारम्भिक विनययुक्त पद्य पर दृष्टि परितहिं पढ़बाक उत्सुकता भेल. एके बैसक मे ‘सीता-शील’ कें आद्योपान्त पढ़ि गेलहुँ. एहि पाठ्यांतर मे कतेको बेर आँखि सँ नोर बहल अछि, कतेको बेर रोमांचित भए उठलहुँ अछि, कतेको बेर देवत्वक परिवेश मे आत्मा कें विचरण करैत पौलहुँ.”
काव्य मे जँ रसास्वादन करएबाक क्षमता न्हि हो तँ ओकरा काव्यक कोटि मे राखले नहि जा सकैत अछि. काव्य सृजनक आधार होइत अछि रस. प्रबन्ध काव्य मे एकटा प्रधान रस होइत अछि जकरा अंगी रस कहल जाइत अछि आ अन्य रस सभ ओहि अंगी रसक सफलता मे सहयोगीक काज करैत अछि.
काव्य मे रसक अनिवार्यता प्राय: सभ विद्वान मानने छथि. हँ,ई बात फराक अछि जे केओ एकरे काव्यक आत्मा मानैत छथि तँ केओ अलंकार कें….
…केओ काव्य मे ध्वनिक समर्थक छथि तँ केओ छंद पर जोर दैत छथि किन्तु समग्र रूप सँ विद्वान सभक कथानक निचोड़ ई अछि जे रसोत्कर्षक सहायकक रूप में अलंकार केँ राखल जा सकैत अछि किन्तु एकरा काव्य मे सार्वभौम सत्ताक कारण नहीं कहल जा सकैत अछि. अलंकार काव्यक सौंदर्यवृद्धि मे सहायक तँ होइत अछि किन्तु एकरा काव्यक आत्मा मानब अनुपयुक्त होएत. वस्तुत: रसे केँ काव्यक आत्मा मानब उचित अछि से रस ‘सीता-शील’क प्राणवन्तताक प्रमाण प्रस्तुत करैत अछि. जेँ कि प्रस्तुत महाकाव्य भगवती सीताक सुशीला स्वभावक दस्तावेज अछि, भारतीय संस्कृतिक प्रति कविक उच्चादर्शक निरूपण अछि आ पोथीक प्रारम्भ सँ लए कए अन्त धरि सीताक प्रति करुणाक अजस्र धार बहएबाक अवसर प्रदान करैत अछि तेँ एकरा करुण रस प्रधान महाकाव्य कहि सकैत छी अर्थात् करुण रस एहि महाकाव्य मे अंगी रसक रूप मे उपस्थित अछि आ अंगक रूप मे अन्य रस सभ सहयोगीक काज करैत एकर रसास्वादनक क्षेत्र विस्तार करैत अछि जेना – सीतारामक अपरिमित प्रेम प्रसंग मे संयोग ओ वियोग श्रृंगार, सूर्पनखाक विरूपित रूप मे हास्य रस, जानकीक जन्मक क्रम मे वात्सल्य, परशुराम-लक्षमण संवाद मे रौद्र, राम-रावण युद्ध, बालि-वध, खरदूषण वध, मारीचवध आदि मे वीर रस, सीताक जनकपुर सँ विदाई ओ वनगमनक काल सासु सभक उपदेश ओ सीता सँ विछोह मे करुण रस आदिक उपादेयता केँ देखल जा सकैत अछि.
काव्य मे अलंकारक उपस्थिति सँ एकर सौंदर्यवृद्धि ठीक ओहिना होइत अछि जेना कोनो नारीक सौन्दर्य अलंकारक प्रयोगेँ द्विगुणित भए जाइत अछि. अलंकार सँ काव्य मे जे प्रभावोत्पादकता उत्पन्न होइत अछि से ओकर इएह शक्तिमत्ता अछि जाहि सँ काव्य सुकोमल ओ मधुर रूप ग्रहण कए पाठक केँ भाव-विभोर करैत अछि. एकरा मे हृदयग्रह्यता ओ सुषमासृष्टि करबाक क्षमता सँ एकर प्रभावान्वितिक प्रवाह तीव्रतर भए पबैत अछि. अलंकार प्रयोगक दृष्टिएँ ‘सीता-शील’ अद्भुत उदाहरण अछि. एहि मे उपमा, रूपक, अनुप्रास, अप्रस्तुत प्रशंसा आदिक आधिक्य रहितहुँ यमक उत्प्रेक्षा, वक्रोक्ति आदि अधिकाधिक अलंकारक प्रयोगेँ कविक कथ्यक मार्मिकता पाठक केँ साधारण स्तर सँ ऊपर उठाकए तन्मय कए दैत अछि.
अपन सुकोमल भावनाक अभिव्यक्ति मे कवि प्रकृति केँ कखनहुँ बिसरल नहि छथि. काव्य मे प्रकृति चित्रणक कारण होइत अछि कविक सौन्दर्यबोध ओ प्रकृति सँ हुनक साहचर्य से हिनक सौन्दरोपासनाक प्रति फलक साक्षी तँ प्रस्तुत रचना अछिए तखन ओहि सौन्दर्य के आत्मसात कएनिहार महाकविक वैभवपूर्ण सौंदर्यक वर्णन कोना ने करितथि.
हिनक उच्चस्थ प्रकृति प्रेम केँ पोथी मे अनेको ठाम देखल जा सकैत अछि जेना मिथिलाक शोभा वर्णनक क्रम मे कवि प्रवर कहैत छथि – “हिमधवल पर्वत-पुञ्ज तल मे बसल मिथिला प्रान्त ई “सम्पूर्ण विश्वक देश एवं प्रान्त सँ शुभ शान्त ई”
सीता हरणक पश्चात रामक विलाप मे कविक प्रकृति सँ साहचार्यक एहन अभिव्यक्ति भेल अछि से देखिते बनैत अछि. कखनो ओ अशोक के सम्बोधित करैत भगवती सीताक पता ज्ञात होएबाक जिज्ञासा करैत छथि तँ कखनो जामुन सँ पूछैत छथि. कखनहुँ शाल सँ पूछैत छथि तँ कखनहुँ आम आ कटहर सँ. कखनो पीपर सँ पूछैत छथि तँ कखनो जूही, कनाओल, गेना, गुलाब, चम्पा, चन्दन, वर, कदम्ब, अनार, गूलरि सँ. कखनो कोमल हरिण, गजराज सिंह, बानर, भालू, सूर्या, वायु, चंद्र, धरती, वरुण, आकाश आदि जड़ हो अथवा चेतन, प्रकृतिक कण-कण सँ पूछैत छथि. कवि केँ प्रकृति सँ आत्मीय सम्बन्ध छन्हि जे प्रकृतिक लेल रामक सम्बोधन मे देखल जा सकय अछि. प्रकृतिक मानवीकरण सँ कथ्यक विश्वसनीयता द्विगुणित भए जाइत अछि जकरा आलम्बनक रूप मे ग्रहण कए महाकवि ‘स्वजन’ जी एहि महाकवि ‘स्वजन’ जी एहि महाकाव्य केँ चिरनूतन सौन्दर्य प्रदान करलन्हि अछि.
चित्ताकर्षक ओ प्रांजल भाषा मन-प्राण केँ पुलकित कए दैत अछि से ‘सीता-शील’क रचनाकार भाषा केँ बोधगम्य, चित्रोपम एवं सस्वर बनएबाक भावुक प्रयास कएने छथि जाहि कारणें एकरा प्रति उद्दाम चित्ताकर्षण होइत अछि. कोनो साहित्यिक अपन रचना केँ चित्ताकर्षक बनएबाक लेल भाषा-प्रयोगक प्रति साकांक्ष रहैत छथि आ कथन केँ भव्यतर बनएबाक लेल नै मात्र अपनहि मातृभाषाक प्रयोग करैत छथि अपितु तत्सम, तद्भव, देशज ओ विदेशज भाषाक चारू रूपक सानुपातिक प्रयोग सँ रचनाक उत्कृष्ट बनएबाक सत्प्रयास करैत छथि. महाकवि ‘स्वजन’ जीक एहि रचना मे तत्सम, तद्भए आ देशज शब्द तँ एकर आधार स्तम्भ अछिए विदेशज शब्दल प्रयोगइ सेहो रचनाकार अत्यन्त कुशल आ प्रबुद्ध छथि जाहि कारणें ठाम-ठाम ओकर सुन्दर प्रयोग सँ वाक्य संगठन मे कतहु मोन केँ अकछा देबाक अवसर नहीं देने छथि. जेना औषधिक स्थान पर दवा, उनटि देबाक स्थान पर उलटि देब, घुरबाक स्थान पर वापस, लोकक स्थान पर लोग, पिताक स्थान पर बाप, नमहरक स्थान पर लम्बा, कायरताक स्थान पर कायरपना आदि अनेको शब्द केँ देखल जा सकैत अछि.
वस्तुत: कवि ‘स्वजन’ जी जाहि कुशलता सँ एहि रचना मे सीता-शीलक महत्ताक निरूपण मे अपन संवेदना ओ विस्तार केँ भाषाक कसौटी पर कसि कए भावना केँ अभिव्यक्ति देने छथि से निश्चित रूपेँ एहन महाकाव्यक लेल उपयुक्त, सुष्ठु भाषाक अनुरूप अछि जाहि सँ एहन भाषाक भावुकता महाकाव्य मे प्रयुक्त रस ओ अलंकार जकाँ धारदार, तीक्ष्ण ओ प्रभावोत्पादक भए सकल अछि. कवि अपन अतुल शब्द भण्डार सँ सुन्दर, सुकोमल ओ भावाभिव्यंजक शब्दक चयन कएने छथि जाहि मे अपन हृदयक रसरंग रंग टीपि देने छथि.
कोनहु रचनाकारक ई दायित्व होइत छन्हि जे ओ अपन एहन रचना मे स्थानीय विशेषता केँ स्थान अवश्य देथि से ‘सीता-शील’ मे मिथिलाक सौन्दर्य ओ संस्कृतिक वर्णनक क्रम मे महाकवि अपन उदात्त पात्रक मुँह सेँ की कहबैत छथि से देखू – “तिरहुतक तुलना मे कोनो नहि देश-प्रान्त पबैत छी मिथिला सदृश सौन्दर्य हम संसार मे न सुनैत छी” तहिना वनक मनोरमता केँ सीता-रामक वनवासक क्रम मे ओ रावणक ऐश्चर्य केँ लंकाक वैभव सम्पन्न क्षेत्र मे देखल जा सकैत अछि.
प्रबन्ध काव्यक लेल कथोपकथन सेहो अत्यन्त आवशयक तत्व अछि किएक तँ एकर एक पात्र दोसर पात्र सँ जाहि बातक अपेक्षा रखैत छथि से वार्तालापहि सँ सम्भव भए सकैत अछि. रचनाकार कथोपकथनक प्रयोग मे केहन निपुण छथि तकर संगठन ‘सीता-शील’ मे सर्वत्र देखए मे अबैत अछि खास कए परशुराम-लक्ष्मण संवाद, लंका मे रावण ओ सीताक मध्यक वार्तालाप, अनुसूया-सीताक मध्य वैचारिक आदान-प्रदान आदि प्रसंग मे देखल जा सकैत अछि.
महाकाव्यक महत् उद्देश्य होइत अछि आ रचनाकार द्वारा ओकरा अपन रचनाक बिना आलम्बन बनौने कोनहु रचनाक सार्थकता सिद्ध नहि कएल जा सकैत अछि से अहू रचनाक पाछाँ महत् उद्देश्य छैक आ ओ छैक संसार सँ आसुरी शक्तिक नाश, मानवताक उच्चस्थ भावना केँ सम्मानित करब आ भगवती सीताक शील केँ समक्ष राखि नारीक विशुद्धाचरणक माध्यम सँ जन-कल्याणक भावना केँ पल्लवित करब. अपन एहि महत् कार्य-सम्पादन मे महाकवि अनेक ठाम सटीक सूक्ति वचनक प्रयोग कए समाजसुधारक कार्य सम्पादन करैत छथि जकरा देखबाक होयए तँ ‘सीता-शील’क अनेक प्रसंग एकर गवाही देत. नारीक आदर्श केँ जीवनक अक्षयनिधि मानि ओकरा सम्मानित करबे एहि रचनाक मुख्य उद्देश्य अछि जकरा एकर चरित्र-प्रधान शीर्षक मे देखल जा सकैत अछि. कहाकवि ‘स्वजन’ जी स्वयं कहैत छथि –
“सीखथु जगत मे नारिगण शिक्षा सियाक चरित्र सँ स्वामी प्रसन्नक लेल सब किछु करथि हृदय पवित्र सँ” आ पुन:- “ई चरित पढि आदर्श नीवन केँ बनौती नारि जे बनतीह जग मे परमपूज्या पतिक परम पियारि से”
नारीक कर्त्तव्य ओ आदर्शक प्रति समाज केँ साकांक्ष करबाक एहि उद्देश्य प्रतिपादन मे महाकवि ख्ड्गबल्लभ दास जी अत्यन्त संवेदनशील छथि. भगवती सीताक शिव संकल्पयुक्त कर्त्तव्यपरायणता ओ पातिव्रत्य हिनका अत्यधिक भावुक बनौने छन्हि फलत: कवि कहि उठैत छथि – “ई जौं पढ़थि सभ व्यक्ति ‘सीता-शील’ चित्त पवित्र सँ पढ़ि नारि-नर आचार सीखथि जानकीक चरित्र सँ”
नारी चरित्रक सहिषणुता, सच्चरित्रता, लाग, क्षमाशीलता, ममता आदि गुण स्वस्थ समाज-निर्माणक दिशा मे आवश्यक तत्व अछि जे लोककल्याणकारी विचारधारा केँ सबल बनबैत अछि आ इएह अछि महाकवि खड्गबल्लभ दास ‘स्वजन’क लोककल्याणकारी नारी जीवनक आदर्श आ ओहि आदर्शक अक्षरस: पालन करबाक पाठक सँ अपेक्षाक उद्देश्य प्रतिपादन.
(समाप्त)


text:
भगवान् नहि करथि जे….
जे घटना आइ चांदनी झा नाम्ना एक बेटीक संग भेल सेहो कोनो आर बेटी संग घटय।
किछु लोक ‘दहेज मुक्त मिथिला’ पर आयल शिकायत व आरोप जे मिथिलाक एक बेटी चांदनी झा केर हत्या दहेज उत्पीड़न सँ ओकर पति द्वारा कयल गेलैक, ई समाचार गलत आ एकतर्फा लागि रहल छन्हि।
तर्क सेहो देल जा रहल अछि जे पोस्टमार्टम रिपोर्ट आबय सँ पहिने लड़कीपक्षक लोक द्वारा हत्या करबाक प्रचार कयल गेलैक।
हालांकि दहेज मुक्त मिथिला द्वारा खूब नीक सँ सारा शिकायत, कागजात आर पीड़िता संग-संग लड़का सँ सेहो बातचीत कयल उपरान्त एहि बात केँ प्रकाश मे आनल गेल छैक। शुरुआती सब बात केँ नीक सँ जाँचि-परखि केलाक बादे अपील जारी कयल गेलैक जे चांदनी झा केर हत्या वा आत्महत्या जे किछु हो ओ दहेज उत्पीड़नक मामिला होयबाक साक्ष्य सहित रहबाक कारण पीड़ित परिवार केँ न्याय मे समाज संग दौक।
बहुतो गणमान्य व्यक्तित्व द्वारा उचित सहयोग करैत ई मामिला सोशल मीडिया सँ उठलैक।
लड़का द्वारा अपन बचाव करैत कहल गेलैक जे ओकर पत्नी आत्महत्या कय लेलकैक, ३ वर्षक बच्ची सेहो बयान देलकैक अछि पुलिस मे, आदि।
लड़की पक्ष त अपन बेटी पर भऽ रहल अत्याचार आ समय-समय पर बाध्यकारी मांग सँ पहिनहि सँ परिचित रहय, एहि लेल चांदनीक सासूर बलहा (राजनगर) मे सेहो अभिभावक स्तर पर कइएक बेर द्विपक्षीय बात सेहो कयल गेल छैक। लड़काक पिता एक सम्भ्रान्त लोक, ईहो गछने छलखिन जे पुतोहु केँ बेटाक पास सुरक्षा नहि हेतैक त आनि लेबैक..! लेकिन ता धरि त घटने घटि गेल अछि। सेहो एहेन कुसमय जखन कि लड़कीक माता-पिता या भाइ तक दूर गुआहाटी सँ या पटना सँ नहि पहुँचि सकैत अछि दिल्ली।
लकडाउन केर समय ई घटना जानि-बुझिकय घटौलक, ई आरोप लड़कीक माय लगौलीह। २९ मार्च केर घटना सँ ठीक एक दिन पहिने २८ मार्च केँ बेटी संग बात भेल रहनि हुनका। एहि सँ पहिने होली दिन पति द्वारा मारपीट आ सीढी सँ धक्का दय खसा देबाक बात सेहो ओ बजलीह। बेटीक हालात पर सुरक्षाक जानकारी सेहो लेलीह, जाहि पर बेटी संघर्ष कय लेबाक आश्वासन सेहो देलकनि। लेकिन तैयो ओ अपना केँ नहि बचा सकल… कहने रहनि जे राति मे फेर बात करब, से राति मे ओकर फोन नहि उठलैक।
भिनसरहु २९ मार्च केँ ओकर फोन नहि उठलैक। धुकधुकी त बढले रहनि माय-बापक, ता धरि अपराह्न करीब २ सँ ३ बजेक बीच लड़कीक भाइ जे पटना मे रहैत छथि हुनका मार्फत दुर्भाग्यपूर्ण आत्महत्या कय लेबाक जनतब दिल्ली पुलिस करौलकनि, ओ कानि-कानि ई बात सुनेलीह प्रभाकर झा एवं ओमप्रकाश ठाकुर केँ जे फेसबुक पर लाइव सेहो देखायल गेल छल।
हताश माता-पिता, मामा-मामी, काका-काकी आ सगरो जखन ई खबरि पसरि गेलैक तखन पुलिस सँ दुबारा लड़कीक परिजन बात उठेलक। बातचीतक क्रम मे पुलिसहि द्वारा पीड़ित परिवार केँ पठायल गेल मेडिकल रिपोर्ट मे चांदनी झा केँ अस्पताल मे मृत अवस्था मे लायल जेबाक आ हैंगिंग सँ मृत्यु होयबाक जिकिर वला एक कागज संग पुलिस मे लिखायल गेल सनहाक प्रति सेहो देल गेलैक।
विस्मित करयवला बात छैक जे ओ मेडिकल रिपोर्ट २३ मार्च केँ लड़कीक मृत्युक बात कहि रहल छैक। जखन कि पुलिस सनहा २९ मार्च केर देखा रहल छैक। पीड़िता परिवार एहि दुविधाक फरिछौहटि वास्ते पुछताछ कयला पर पुलिस द्वारा जानकारी करायल गेलैक जे ओ रिपोर्ट मे तारीख गलती सँ २३ लिखा गेल छैक।
एतय सँ परिवारक शंका विश्वास मे बदलि गेलैक जे ई अवश्य योजनाबद्ध ढंग सँ हत्याक केस थिकैक। पतिक शातिरपना आ पुलिस विभाग सँ पर्यन्त प्रभावित-प्रेरित करैत एकरा आत्महत्या देखेबाक सन्देह उठि गेलैक।
आब पोस्टमार्टम करेबाक बात छैक। पोस्टमार्टम लेल लड़कीक माता-पिता अथवा रक्त-सम्बन्धी जिम्मेदार लोक केर पहुँचब जरूरी छैक। लौकडाउन मे गुआहाटी सँ दिल्ली कोना आयल जा सकैत छैक? एहि लेल गुआहाटीक सामाजिक अभियन्ता लोकनि – विशेष कय प्रभाकर जी बहुत शालीनतापूर्वक प्रयास कय रहल छथि। गुआहाटीक आरो सहयोगी सज्जन लोकनि पीड़ित परिवार केँ ढाँढस दय रहल छथि।
एम्हर दिल्ली मे सेहो सामाजिक संस्था सब एहि अमानवीय कृत्य पर पीड़ित परिवार केँ सहयोग कय रहल छथि। आइ एक राघव मिश्र जे लड़कीक मामा गामक छथि, ओ थाना जा कय कोहुना प्रोसेस आगू बढेबाक अनुरोध कयलनि। पंडित कौशल झा जी आ स्वयं श्री विजय चन्द्र झा ‘बाबा’ द्वारा उचित सहयोग करबाक प्रयास भऽ रहल अछि। लेकिन जा धरि माय-बाबू नहि अओता, पोस्टमार्टम नहि संभव होयत। हँ, तखन ओहि लहास केँ फ्रीजर मे संरक्षित कय देल गेलैक अछि।
गुआहाटी मे कयल गेल एफआईआर केर प्रति दिल्ली पुलिस केँ प्राप्त भऽ गेलैक अछि।
आब देखी जानकी जी कोना एहि न्यायक संघर्ष केँ आगू बढबैत छथि…!
हमरा लोकनि कोनो निर्दोष केँ सजा होइ से कहियो नहि चाहैत छी, लेकिन अपराध केँ दबेबाक प्रवृत्ति कथमपि मान्य नहि अछि। भगवान् नहि करथि जे ई घटना केकरो बेटीक संग होइक। बेचारी चांदनी, जिबितो दुःख भोगलक, मरलाक बादो ओकर लहास तक केँ गति नहि भेटि रहलैक अछि। हे प्रभु! एहेन अवस्था मे ओकर माय-बाबू-भाय ओ समस्त पीड़ित परिजन लेल सम्बल बनू!
हरिः हरः!!


text:
नेपाल मे भूकम्पकेँ महाभुकम्पक संज्ञा देल गेल अछि। दिन ब दिन हालत आरो बेसी खराब भेल जा रहल अछि। आन्तरिक पहाड़ी क्षेत्र मे जेना-जेना राहत पहुँचेबाक काज आगू बढि रहल अछि, मरनिहार आ घायल लोक सबहक संख्या मे अप्रत्याशित वृद्धि होयबाक संभावना बढि गेल अछि। आब मृतक केर संख्या ५ हजार सँ फाजिल आ घायलक संख्या १५ हजार सँ बेसी होयबाक आशंका बढि गेल अछि। उद्धारकर्ता नेपाली सेना, नेपाली सशस्त्र पूलिस आर अन्य जनबलक संग विदेश सँ आयल राहत टोली द्वारा ढहल मकानक बुर्ज मे सँ जिबैत लोककेँ निकालबाक भरपूर प्रयास एखनहु निरंतरता मे अछि। एहि बीच सबसँ पहिने राहतक संपूर्ण इन्तजामक संग नेपाल मे आयल भारतीय सेनाक सराहना चारू तरफ होमय लागल अछि। लोक देवताक स्थान पर भारत केँ सम्मान देमय लागल अछि। भारतीय मिडियाक सेहो खूब सराहना कैल जा रहल अछि जे विकट सऽ विकट स्थान पर सेना संग सहकार्य करैत रिपोर्टिंग करैत राहत व्यवस्थापन केँ सूचारू करय मे सहयोगीक भूमिका बखूबी निर्वाह कय रहल अछि।
भूकंप प्रभावित नेपालीक खोजी तथा उद्धारक लेल आयल भारतीय सेना त्रिभुवन अन्तराष्ट्रीय विमानस्थलक पूर्व तरफ अस्थायी कैम्प बनाय ‘अपरेशन मैत्री’ संचालन कय रहल अछि। अपरेशन मैत्री सञ्चालनक लेल भारतीय सेनाक मेजर जनरल जी एस सन्धुकेँ कमाण्डमे सैनिक सब नेपालक विभिन्न भागमे परिचालित होइत कार्य कय रहल अछि। भारतीय सेना काठमांडु आर पोखरा सँ उद्धार कार्य संयोजन कय रहल अछि। लगभग सवा लाख पूर्व गोरखा सेना जे भारतक रहितो नेपालहि सँ छल तेकर सबहक सहयोग सेहो लेल जा रहल अछि। भारतीय सेना मुख्य रुफ सँ काठमांडु आ गोरखा सहित भितरी क्षेत्रक गाम-गाम धरि राहत आ स्वास्थ्य व्यवस्था पहुँचा रहल अछि।
पोखरासँ सहायक हेडक्वार्टरमे ब्रिगेडियर जे एम गाम्लिङकेर कमाण्डमा भारतीय सैनिक कार्यरत अछि। भारतीय सैनिकक तेसर कैम्प गोरखाक वारपाकमे सेहो बनायल गेल अछि। पिछला दुइ दिन सँ कार्यक्षेत्र मे विस्तार देखल लेल भेटैत अछि। स्थानीय जनता आ पूर्व गोरखा सैनिक सहित नेपाली सेनाक कमान्ड मे काज करबाक जानकारी भारतीय सेनाक प्रवक्ता द्वारा नेपाली मिडिया केँ करायल गेल।
अापरेशन सञ्चालन लेल भारतीय सेनाक नेशनल डिजाष्टर रेस्पोन्स फोर्सक करीब १ हजार प्रशिक्षित सैनिक नेपालमे कार्यरत अछि। एकर अलावे मेडिकल रेस्पोन्ड टिम सेहो अयबाक क्रम निरंतरता मे अछि। एखन धरि कतेको स्थान मे स्थानमा फिल्ड अस्पताल सेहो स्थापना कैल जा चुकल अछि।
उद्धार अपरेशनक वास्ते भारतीय वायु सेनाक १३ टा हेलिकोप्टर तथा विमान प्रयोग कैल जा रहल जानकारी भेटल अछि। काठमाडौं आ एकर आसपासक क्षेत्रमे भूकम्पमे जमीनमे दबल लोककेर खोजी तथा उद्धारक वास्ते ६ टा एमआई–१७ २४ घण्टा उड़ान भरि रहल अछि। तहिना पोखरामे ४ टा ध्रुव हेलिकोप्टर, गोरखा आ लमजुङकेँ लक्षित करैत खोजी तथा उद्धार कार्य कय रहल अछि। एहि सब स्थान मे फिल्ड अस्पताल बनाय घायल लोकक उपचार प्रारंभ कय चुकल अछि। अमेरिका सँ किनल अत्याधुनिक सैनिक कार्गो विमान सि–१७ आ सि– १३० विमान सेहो प्रयोगमे आनल जा रहल अछि। भारतीय वायू सेना द्वारा हरेक दिन १ लाख किलो उद्धार सामाग्री, मेडिकल सामान आदि राहत वास्ते आनल जा रहल अछि।


text:
लघुकथा
– रूबी झा
राम नारायण बाबूक विवाह भेला पाँच वर्ष भय गेल छलैन्ह, लेकिन एखन धरि कोनो संतति नहि भेल छलैन्ह। गाम-समाज केर लोक दिन-राति हुनकर माय केँ कहैय छलखिन्ह जे अपन बेटाक दोसर विवाह करा दियौन, ई पुतोहु तँ अहाँक बाँझ छथि, हिनका सँ वंश केँ वारिस नहि होयत आर अहाँक वंश एतहि समाप्त भय जायत, अहाँक पुरुखाक नाम समाप्त भय जायत। एक दिन हुनक (राम नारायणक) माय सोचलीह जे लोक सब ठीके कहैया आर चट मंगनी पट ब्याह केर घोषणा कय देलीह। बस देरी कथी के! कन्यागत सब हुनकर दलान पर खूब रास आबय लगलथि। कियैक तँ दहेज जे नहि लगितन्हि, आर बहुत बाप-भाय केँ त बेटी एखनहुँ नाकक पोटा समान होइत छन्हि जे कखन झारि ओकरा बाहर फेकि देता। आर ई बात बहुत पहिनहियेक अछि, ओहि समय में दुइ-चारिटा विवाह केनाय त पैघ लोकक मिथिला में शान मानल जाएत छलैक। खैर…! एकटा कन्यागत संग अपन बेटाक भजा लेलीह हुनक माय, आखिर वंश वाली बात जे रहनि। लगन एलैक। विवाह खूब धूमधाम सँ भेलैन्ह। सावित्री (पहिल कनियाँ) सँ कहल गेलैन्ह अपन पेटी सँ निकालि गहना आ बनारसी साड़ी सब दियौन, सांठ जेतैक। ओ चुपचाप दय देलीह। नहि जे दीतथिन त घरहु में रहनाय आफदे न भय जैतैन्ह। आस-पड़ोसक पुरूष सब खूब खूश, आखिर नीक-निकुत खाय लेल जे बरियाती में भेटतैन्ह। मैथिल के तँ सारधार पेटे, आ फेर ओहि समय में खाय-पीबय के अभावो त रहैत छलैक गाम-घर में, नीक-निकुत खाय लेल सभक मोन लोहछल रहैत छलैक आर बरियातीक अवसर त बुझू चिर-प्रतिक्षीत अवसर रहैत छलैक सभक लेल। लोक सब केँ काजे-तिहारे नीक-निकुत भेटैय छल तहिया। खैर..! विवाहक दिन आयल सब लियौन-हकार वाली एलीह। कर-कुटुम्ब सब सेहो एलाह। नहा-धो राम नारायण बाबू तैयार भेलाह, सावित्री केँ कहल गेलैन्ह विवाह वला सिल्कक कुर्ता, घूनेस लागल पाग बक्सा में सँ निकालि दियौन। सावित्री सब ओरियान मुँह बंद कय केलीह, गीत-नाद भेल, वर-वरियाती विदा भय चलि गेलाह। ओकरा बाद सावित्री अपन घरक केवाड़ बंद कय खूब सिसैक-सिसैककय कनलीह, हाक पारिकय कनिताइथ तँ घर सँ बाहर धरि लोक कहितनि, “देखियौक मौगी केँ, शुभ काल में अशुभ कय रहल छैक”। लेकिन सावित्री लेल आय के दिन सब सँ बेसी अशुभ रहनि। आ जाहि घर में पाँच साल सँ रहैत रहैथि, दुरागमन कय क एलीह तहिये सँ ओहो घर में सँ हिनका दोसरा घर जे कोठिघारा रहैय ताहि में रहय के आदेश भेटि चुकल रहैन्ह। हम समस्त पाठक जन सँ पूछैत छी कि ई उचित जे काज राम नारायण बाबूक माय केलखिन्ह? अगर पुतोहु केर जगह हुनकर बेटा बाँझ रहितथिन्ह तँ कि ओ अपन पुतोहु केर विवाह करा दीतथिन्ह दोसर? या सावित्रीक माय-बाप अगर दोसर विवाहक बारे में सोचितथिन्ह तँ की ई पुरुषवादी समाज एहि बातक स्वीकृति दीतैक? ई सोच कियैक, दू रंगक व्यवहार कियैक? कहय लेल हम (नारी) देवी छी आर हमरा लेल समाज केर ई दोहरा रूप कियैक?


text:
समस्त सृष्टि – समस्त प्रकृति – समस्त स्थिति आदिक एकमात्र आधार भगवती आदिशक्ति जगदम्बा केर स्तुति मे ‘दुर्गा सप्तशती’ केर पाठ सब कियो बुझिते छी। भगवतीक विभिन्न अवतार आ दानव-दैत्यक संहार केर चरित्र वर्णन अछि। मधु-कैटभ केर बद्ध प्रथम चरित्र, महिषासुर आ ओकर सेनाक बद्ध मध्यम चरित्र आ फेर शुम्भ-निशुम्भ व ओकर विभिन्न सेना रक्तबीज आदिक बद्ध उत्तर चरित्रक संग देवता, ऋषि, मुनि, आदिक स्तुति समाहित दुर्गा सप्तशती अनमोल स्रोत हमरा सभक पास उपलब्ध अछि। विशेष काल यथा नवरात्र आदि मे भगवतीक पाठ त करबाके चाही, जँ नित्य पाठ आ मनन करब त एकर अद्भुत लाभ अपन जीवन मे उठायब। रूटीन बना लियऽ आ मातारानीक सब रूप केर प्रादुर्भाव ओकर कारण मे हम मानव व समस्त सृष्टिक कल्याण केर चरित्र केँ नीक सँ मनन करू।
आइ हम हिन्दू धर्मावलम्बी अपन कतेक नियम निष्ठा निर्वाह करैत छी
हम सब कतय छी
लोक कहैत छैक वायरस (विषाणु) – एकटा हंटय नहि छैक आ कि दोसर फेर आबि जाइत छैक। एखन देखिये रहल होयब जे पिछला साल वला वेरिएन्ट सँ बेस खतरनाक वेरिएन्ट एहि साल आबि गेलैक कोरोना के। आर आब कोरोना संग-संग ब्लैक फंगस नाम के कोनो बीमारी आबि गेलैक। टेलिविजन पर दिन भरि चर-चर आ सामाजिक संजाल मे सेहो दिन भरि भर-भर देखिते छी। एहि चरचरी या भरभरी सँ समाधान कि निकलि रहल अछि? समाधानक बात जँ करब त नोट कय लेल जाउ जे हम-अहाँ हिन्दू धर्मशास्त्र केर अनेको दावी जे बेर-बेर सच होइत देखाइत अछि, त ओहि अनुरूप जे समाधानक मार्ग कहल गेल अछि वैह टा प्रभावी भऽ सकैत अछि।
दुर्गा भगवतीक अवतार दुरूह जीव महिषासुर केर वध करय लेल भेल। महिषासुरक जे कुरूपताक वर्णन पढब त बुझय मे आओत जे ई कोरोना आ ब्लैक फंगस सँ काफी जबरदस्त छल, ओ केवल मानवलोकहि टा के नहि अपितु देवलोक आ इन्द्र लोक तक अपन कब्जा जमेबाक कुचेष्टा करैत छल। हम सब जे सन्ध्या बन्धन व गायत्री उपासना करैत छी ताहि मे ७ टा लोक केर बात करैत छी – भूः, भुवः, स्वः, महः, जनः, तपः, सत्यः। वर्तमान स्थिति जे अछि हमरा सभक से भूलोक केर अछि, लेकिन हम सब अन्य लोक सँ प्रत्यक्ष-अप्रत्यक्ष रूप सँ प्रभावित होइत छी। हमरा लोकनिक जीवनचर्या मे सातो लोक मे व्याप्त शक्ति ‘जगदम्बा’ केर विभिन्न रूप रक्षा आ योग-क्षेम वहन करैत छथि। तेँ हम सब ‘माता’ कहि-कहि अपना लेल हुनका ध्यान करैत रहैत छी। से माता कहने छथिन देवता लोकनि केँ – कनी टा के आख्यान राखि रहल छीः
यदारुणाख्यस्त्रैलोक्ये महाबाधां करिष्यति॥५२॥
तदाहं भ्रामरं रूपं कृत्वाऽसंख्येयषट्पदम्।
त्रैलोक्यस्य हितार्थाय वधिष्यामि महासुरम्॥५३॥
भ्रामरीति च मां लोकास्तदा स्तोष्यन्ति सर्वतः।
इत्थं यदा यदा बाधा दानवोत्था भविष्यति॥५४॥
तदा तदावतीर्याहं करिष्याम्यरिसंक्षयम्॥ॐ॥५५॥
बहुत रास असुर आ ओकर दुरूहता केँ समाप्त (शमन) करय लेल हम अवतार लैत रहब। फल्लाँ समय फल्लाँ आओत त हम फल्लाँ रूप मे आबि ओकर संहार करब। आदि कहिकय ओ भरोस देलखिन देवता सब केँ जे अहाँ सब अपन कर्म – अपन भागक जिम्मेदारी निर्वाह करैत रहू। बाकी हम छी। हम देखब अहाँ सब केँ। डोन्ट वरी!!
उपरोक्त श्लोक केर भावार्थ मे चर्चा आयल अछि (दुर्गा सप्तशतीक ११म अध्याय) जे जखन अरुण नामक दैत्य तीनू लोक मे भारी उपद्रव मचायत, त हम तीनू लोक केर हित वास्ते छ: पैरवला असंख्य भ्रमर (भमड़ा) केर रूप धारण कय केँ ओहि महादैत्य केर वध करब। ओहि समय सब लोक “भ्रामरी” केर नाम सँ हमर स्तुति करत। एहि तरहें जखन-जखन संसार मे दानवी बाधा उपस्थित होयत – तखन-तखन अवतार लय केँ हम मैं दुष्ट सभक संहार करब।
एतय तीन टा लोक जल, थल आ नभ जाहि सँ हम धराधाम (मर्त्यभूमि) केर जीव सीधे सम्बन्ध रखैत छी तिनका वास्ते देवता (विभिन्न विभागक पदाधिकारी जे सर्वशक्तिमान केर सृष्टि केँ नियमित रूप सँ संचालित करबाक जिम्मेदारी निर्वाह कय रहल छथि) केर माध्यम सँ हुनकहि सभक स्तुति कयला उत्तर उपरोक्त वचन भगवती देलखिन।
आब हमर मन-मस्तिष्क मे एहिठाम किछु सवाल अछि। हम मानव अपन देवता (पदाधिकारी) केर प्रति कतेक जिम्मेदार छी आ कतेक नियम-निष्ठा सँ अनुशासित रहिकय अपन देवता लोकनि केँ प्रसन्न रखैत छी – एहि पर हमहीं सब मनन करब। हमरा लोकनिक बाप-पुरखा या ओ विद्वज्जन जे ई सारा शास्त्र-पुराण केँ सहेजकय रखलनि आ हमरा सब केँ एकटा निश्चित मार्ग निर्दिष्ट कय देलनि जे साल भरि ई काज करू, ई एना करू, ओ काज बन्धित छैक से नहि करू, जल पवित्र प्रयोग करू, छुआयल अन्न-जल ग्रहण नहि करू (छुतका आदिक कारण), फल्लाँ समय माछ-माँसक सेवन बन्द करू, व्रत मे ई सब करू, अनोना करू, एकसंझा करू, एकादशी, त्रयोदशी…. आदि अनेकों बातक जे एकटा सिलसिला चलि आबि रहल अछि ताहि प्रति हम-अहाँ आइ भौतिक सुखक चक्कर मे कतेक सजग रहिकय ओ काज सब पूरा कय रहल छी, एहि प्रश्न केर जवाब जरूर ताकय जाउ।
ॐ तत्सत्!
हरिः हरः!!


text:
दिल्ली, अक्टुबर १२, २०१५. मैथिली जिन्दाबाद!!
मैथिली ओ मिथिला प्रति केन्द्रित विभिन्न नया-नया उपक्रम केर दौड़ निरंतर बनल अछि। एकटा आरो नव पहल केर समाचार प्रकाश मे आयल अछि। ‘मर्यादा’ केर ब्रान्ड सँ दिल्लीक केन्द्र सँ सौंसे भारत मे मिथिलाक पारंपरिक घरेलू उत्पाद केर बाजार-वितरण कैल जा रहल अछि। तहिना सिविल सर्विसेज परीक्षा केर तैयारी व मैथिली साहित्य मे रुचि रखनिहार लेल मैथिली पोथीक बिक्री-वितरण केन्द्र केर सेहो शुरुआत करबाक समाचार भेटल अछि। हालहि एकटा आरो नव पहल ‘सैप्पीमार्ट’ केर मार्फत अनलाइन बिक्री-वितरण करबाक कार्य कैल गेल अछि। मैथिली-मिथिलाक गतिविधि मे ‘अनलाइन’ सहकार्य सँ बाजार निर्माण तथा व्यवसायीपन केर संभावना सेहो खूब प्रबल बनि गेल अछि जाहि मे आरो अनेको खानापूर्ति व यथार्थ प्रगति होयब एखन बाकिये अछि।
एहि बीच समाचार आयल अछि जे मिथिलाक विभिन्न घरेलू खाद्य उत्पाद सहित मैथिली पोथी, मिथिला पेन्टिंग सहितक वाल पेपर, मिथिला सीप सँ बनल अनेको प्रकारक उपहार उत्पाद, आदि अनलाइन खरीद-बिक्री करबाक लेल ‘अनलाइन मिथिला मार्ट’ केर स्थापना कैल गेल अछि।
अपुष्ट समाचार ईहो अछि जे अहू डेग मे किछु छीटखोपड़ी तत्त्व अर्थात् जे घोषणा बेसी करैत अछि आ कार्य नगण्येक हिसाब मे; तेहेन लोकक सक्रियता देखल जा रहल अछि, तथापि कोनो नीक कार्यक सराहना आ स्वागत हेबाके टा चाही। आब देखबाक अछि जे ‘अनलाइन मिथिला मार्ट’ सेहो केवल घोषणा यानि फूकास्टिंग टा बनैत अछि आ कि सार्थक कार्य करबा मे सफल बनैत अछि।
मैथिली जिन्दाबाद छीटखोपड़ी खचरेट समूह केँ सेहो सार्थक दिशा मे डेग बढेबाक लेल भरपूर सहयोग करैत मैथिली-मिथिलाक सुदिन हेतु प्रयासरत रहत। मिसू-बिसू हो या हो मार्ट-मिरर-इरर, मिथिलाक हर क्षेत्र मे नित्य नव-नव डेग उठैत रहय आ ओ जिबय। गप्प मारिकय नहि रहि जाय!


text:
प्रिति लता मल्लिकपटना| बिहार क बिजली संकट क निराकरण लेल लगातार मंथन कैल जा रहल अछि। सरकारक संग संग एहि मामलाक जानकार सेहो एहि मे लागल छथि। एहि क्रम मे किछु जानकार क साफ तौर पर कहब अछि जे समस्या बिकराल अछि मुदा एकर निराकरण संभव अछि। जानकार क कहब अछि जे राज्य सरकार क ठोस पहल आ केंद्र दिस स कनि उदारता देखाउल जाए त संकट काबू में आबि सकैत अछि। बिजली बोर्ड स जुडल एकटा पदाधिकारी कहला जे केंद्र स गाडगिल फॉर्मूले क तहत 1695 मेगावाट क पावर परचेज एग्रीमेंट अछि। एहि मे स चारि सौ मेगावाट पनबिजली अछि, जे अधिकतम सांझ क समय चारि घंटा भेट सकैत अछि यानी 24 घंटा मे मात्र 13 सौ मेगावाट बिजली केंद्र बिहार कए उपलब्ध करा रहल अछि।
केंद्र क लग मे 776 मेगावाट इस्टर्न रिजन क अनएलोकेटेड कोटा क बिजली अछि। इ सिर्फ बिहार क हिस्सा अछि। कारण, इस्टर्न रिजन क सदस्य राज्य मे बिहार कए छोडि कए सिक्किम, पश्चिम बंगाल, झारखंड आओर ओड़िशा सरप्लस स्टेट अछि। केंद्र यदि अपन नजरिया उदार करए, त बिहार कए 776 मेगावाट अतिरिक्त बिजली भेट सकैत अछि, जखनकि केंद्र एहि कोटा स 176 मेगावाट हैदराबाद आओर 54 मेगावाट गुवाहाटी कए द रहल अछि। अर्थात जहि बिजली पर बिहारक हक अछि ओ आंध्रप्रदेश कए देल जा रहल अछि। आंकडा कहैत अछि जे साउर्दन रिजन मे सेहो 1070 मेगावाट अनएलोकेटेड बिजली अछि। हैदराबाद कए ओहि कोटा स बिजली देल जा सकैत अछि।
बिहार सरकार एहि मसला पर गंभीर जरूर अछि मुदा ओ कोनो डेग नहि उठा रहल अछि। पिछला पांच साल मे दामोदर घाटी परियोजना आठ हजार मेगावाट बिजली उत्पादन क प्लांट लगेबा क काज शुरू कए रहल अछि। एकर करीब आधा भाग शुरू भ चुकल अछि। ओहि ठाम बिजली सरप्लस अछि। बिहार डीवीसी स करार करि सकैत अछि। हाल मे डीवीसी पुरान प्रोजेक्ट क संग 25 सौ मेगावाट बिजली दिल्ली कए उपलब्ध करेबा लेल करार केलक अछि। हालांकि, अगिला 10 साल तक ओकरा एहि बिजली क जरूरत नहि अछि। एहि करार क तहत केंद्र कए भेट रहल बिजली मे स अधिकतम दू हजार मेगावाट बिहार कए भेट सकैत अछि।
जानकारक मानब अछि जे कोनो राज्य मे बिजली बनेबा लेल तीनटा चीज चाही। जमीन, पानी आ कोयला। झारखंड, ओड़िसा आ छत्तीसगढ़ मे देश क 70 प्रतिशत कोयला उपलब्ध अछि। झारखंड मे 24 प्रतिशत ,छत्तीसगढ़ मे 22 प्रतिशत आओर ओड़िशा मे 24 प्रतिशत कोयला अछि। छत्तीसगढ़ मे असगर 75 साल मे साठ हजार मेगावाट बिजली बनेबा जोकर कोयला क भंडार उपलब्ध अछि। झारखंड मे उपलब्ध क कोयला क भंडार स सेहो अगिला 75 साल तक 70 हजार मेगावाट बिजली बनाउल जा सकैत अछि।
उपलब्ध कोयले स यदि बिजली झारखंड या छत्तीसगढ़ मे बनाउल जाए, त एकर कॉस्ट ऑफ प्रोडक्शन एक टका 40 पाई प्रति यूनिट आउत। मुदा झारखंड आओर छत्तीसगढ़ क कोयला हरियाणा आ पंजाब पठा कए बिजली बनाउल जाए त कॉस्ट ऑफ प्रोडक्शन दू गुना स बेसी भ जाइत अछि। पर, छत्तीसगढ़ स बिहार कए बिजली देबा मे 60 पाइ आ झारखंड स बिहार अनबा मे 40 पाइ प्रति यूनिट खर्च आउत।
झारखंड आ छत्तीसगढ़ क संग साझेदारी करबा लेल बिहार सरकार कोनो पहल नहि करि रहल अछि। बिहार सरकार इ जनैत अछि जे जाहि राज्य क लग मे कोयलाक भंडार अछि ओहि ठामक सरकार कए खुद बिजली उत्पादन यूनिट लगेबा स ओहि राज्य क शेयर 51 प्रतिशत भ जाएत।
केंद्र प्राथमिकता क आधार पर कोल लिंकेज या कोल ब्लाक देत। बिहार क लेल उपयुक्त समय अछि, किया कि भाजपा शासित झारखंड आ छत्तीसगढ़ मे घरेलू पावर प्लांट बहुत कम अछि। एहि दूनू राज्यक संग संयुक्त उपक्रम लगा कए बिहार अपन जरूरत क मुताबिक बिजली हासिल करि सकैत अछि। एहि स अगिला चार साल मे बिहार जीरो कट क स्थिति मे पहुंच जाएत।
बिहार मे 10 करोड़ 40 लाख क आबादी अछि मुदा औद्योगीकरण नहि अछि । एहि कारण स बिहार मे बिजली क खपत छत्तीसगढ़ क मुकाबला मे आधा अछि। लिहाजा जीरो पावर कट क लक्ष्य आसान अछि। नव फॉर्मूला क तहत एनटीपीसी स सेहो राज्य सरकार करार क सकैत अछि। कोनो राज्य जमीन आ पानी उपलब्ध करेबाक जिम्मेवारी लैत अछि त एनटीपीसी ओहि राज्य मे बिजली प्लांट लगाउत। संबंधित राज्य कए कुल उत्पादित बिजली मे स 50 प्रतिशत हिस्सा भेटत। जहां तक कोल लिंकेज आ कोल ब्लाक क गप अछि त ओ केंद्र सरकार अपन संस्थान कए आसानी स उपलब्ध करा दैत अछि। एनटीपीसी क संग एहि प्रकार क समझौता स बिहार कए लाभ भेट सकैत अछि,मुदा बिहार सरकार देश मे मौजूद विकल्प पर ध्यान देबाक बदला में भूटान पर ध्यान केंद्रीत कए रहल अछि। जखन कि ओकरा देश मे मौजूद विकल्प पर ध्यान द तत्काल कार्रवाई करैत विभिन्न राज्य सरकार आ एजेंसी स करार करबाक चाही।


text:
दरभंगा । डीएमसीएच क गायनिक वार्ड मे अत्याधुनिक सुविधा स लैस आईसीयू तैयार त तीन मास पहिने भ गेल, मुदा आब उद्घाटन क बाट तकैत तकैत एकर खंडहर हेबाक आशंका प्रबल भ गेल अछि। काज स बेसी राजनीति मे व्यकस्तल अस्पेताल प्रशासन कए तीन मास स एहि मे लटकल ताला कए खोलबा लेल तारीख तय नहि कैल भ रहल अछि। एहन मे प्रसूता कए गंभीर स्थिति मे आईसीयू क सुविधा रहैत नहि भेट पाबि रहल अछि। निर्माता एजेंसी एजीएस कंपनी सितंबर 2012 मे छह बेड क आईसीयू बनाकए अस्पताल अधीक्षक कए रिपोर्ट सौंप देलक। करीब 40 लाख क लागत स एहि आईसीयू क निर्माण भेल अछि, मुदा दरभंगा क इ दुर्भाग्य रहल अछि जे एहि ठाम बनल चीज उपयोग क बिना जर्जर भ जाइत अछि। अस्पछताल प्रशासनक एहि प्रकारक लापरवाही क कारण स मरीज कए एखन धरि एकर लाभ नहि भेट सकल अछि। जानकारक कहब अछि जे अगर इ समय स चालू भ गेल रहिते त कम स कम किछु जान कए बचाउल जा सकैत छल। निर्माता एजेंसी एजीएस कंपनी क एकटा अधिकारीक कहब अछि जे एहि आईसीयू मे ओ सबटा सुविधा अछि जे आन कोनो उन्नछत जगह पर होइत अछि। ओ कहला जे एहि ठाम फिटल मॉनिटरिंग सिस्टम लगाउल गेल अछि। गंभीर मरीज कए डिलेवरी क पूर्व पेट मे पला रहल नवजात शिशु क स्थिति क पता लगेबा मे इ मशीन उपयोगी होइत अछि। बच्चा जीवित अछि बा मृत, ओकर धड़कन तेज अछि बा धीमी। डिलेवरी नार्मल बा सर्जरी स हो। एहि सब गपक जानकारी एहि स भेटैत अछि। जच्चा-बच्चा दूनू लेल इ एकटा जीवनदान दैत अछि।
तहिना ऑक्सीजन सेपरेटर रहबा स एहि मे जीवन बचेबाक संभावना बढि जाइत अछि। एकरा लगला स ऑक्सीजन सिलेंडर आ गैस पाइप लाइन क झंझट स गंभीर मरीज कए मुक्ति भेट जाइत अछि। इ वायुमंडल स 21 प्रतिशत ऑक्सीजन लैत अछि आ 40 प्रतिशत आपूर्ति अपने करैत अछि । मरीज कए जेतबा ऑक्सीजन क जरूरत होइत अछि ओतबा इ आपूर्ति करैत अछि।
ओ कहला जे एहि मे लागल डिफिवलेटर कोनो प्रसूता क पल्स रेट अनियमित भेला पर ओकरा नियंत्रित करबा मे काफी मददगार होएत। एहि मशीन स मरीज कए कार्डियोजेनिक शॉक सेहो देल जा सकैत अछि।
एकर संगहि एहि मे जीवन रक्षक बेड लागल अछि। सब बेड क संग मोनिटर, ब्लड स्लाइन चढेबा समेत कईटा जीवन रक्षक मशीन लागल अछि। सबटा बेड परदा स घेरायल अछि। कीटनाशक फ्लोर आ हाइजेनिक पेंट दीवार पर लगाउल गेल अछि।
ओ कहला जे निर्माणकर्ता एजीएस कम्पनी आईसीयू क व्यवस्था 13 मास धरि करत। व्यवस्था सुदृढ़ रखबा लेल एजीएस क कर्मी हरदम ओहि ठाम तैनात रहताह।
तीन मास स बनि कए तैयार एहि आइसीयू कए अस्पताल उपाधीक्षक डा. एसके मिश्रा क अध्यक्षता मे गठित कमेटी सेहो क्लीन चीट द चुकल अछि। कमेटी मे एनेस्थेसिया विभाग क अध्यक्ष डा. एसएन राय आ गायनिक वार्ड क विभागाध्यक्ष डा. एसके सिन्हा शामिल छलाह। मुदा अधीक्षक डा. सूरज नायक क एखनो बस एतबे कहब अछि जे गायनिक वार्ड क अध्यक्ष डा. सिन्हा स गप करि कए आईसीयू कए शुरू करबाक तिथि जल्द तय क लेल जाएत। देखबाक चाही जे इ तय करबा मे आओर केतबा मास लगैत अछि। किया त आवंटन क बाट तकैत खंडहर होइत दुकान हुए बा परिचालनक बाट तकैत पोखरि मे सडि रहल नौका, दरभंगा मे बनलाक बावजूद जनता लेल उपलब्धप करेबाक संस्का र प्रशासन मे कम देखल जाइत अछि। जनता क सुविधा लेल बनल चीज नष्टख भ जाइत अछि, मुदा ओकरा जनता क उपयोग मे नहि लगाउल जाइत अछि। हां, अगर नामांकरण क मसला सामने आउत, त पता नहि केकर केकर नाम पर ओकर नाम राखबा मे राजनीति शुरू भ जाएत। आखिर कहिया धरि डीएमसी आ डीएमसीएच अनेरक काज मे अपन ऊर्जा नष्ट करैत रहत। आखिर एहन राजनीतिक इलाज कौन वार्ड मे होएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
मुंबई : बॉलीवुडके मांजल कलाकारमे जगह रखनिहार मिथिलाके मधुबनी जिलाक रहनिहार श्री नरेन्द्र झा आय भिनसरे अपन आँखि सदा केर लेल बन्न कए लेलनि। श्री झा जीक निधन हृदयाघातसँ हुनकर अपनहि फार्म हाउसमे भए गेलनि , ओ 55 बरखक छलाह। मॉडलिंग सँ टीवी सिरियलमे एलाह उपरांत बॉलीवुडमे सेहो खूब विख्यात छलाह। बहुतरास टीवी सिरियलमे उल्लेखनीय काज केनिहार मिथिला धरोहरकेँ जानकी कोनाकय छीन लेलनि ई विश्वास केनाय असहज लागैत अछि। श्री झा करीब 20 टा सीरियल आ दर्जनों हिंदी सिनेमामे अपन दमदार अभिनय केर दम पर इतिहास रचलनि जेकरा बिसरब मिथिले नहि समूचा सिनेजगत लेल असंभव थिक।
श्री नरेन्द्र झाजी केँ मांजल कलाकार मानल जाएत छलनि, ओ बहुतरास पैघ कलाकार सभक संग काज सेहो कएलनि। शाहिद कपूर केर हैदर, शाहरूख खान केर रईस, सनी देओल केर घायल वन्स अगेन केर अलावा हमारी अधूरी कहानी, फोर्स-2 आओर काबिल एहन कतेको सिनेमामे अपन दमदार अभिनयसँ दर्शक लोकनिकेँ खूब मनोरंजित कएलनि। हालहिं सलमान खान आ बॉबी देओल केर सिनेमा रेस-3 लेल काज कए रहल छलाह।
श्री झा जीक आकस्मिक निधन केर समाद सुनिकय समूचा सिनेजगतमे सेहो शोकक लहैर पसरि गेल अछि। तमाम सोशल मीडिया जेना ट्विटर, फेसबुक आदि पर ट्वीट आ पोस्ट कए दिवंगत आत्मा केर शांति वास्ते समूचा मिथिला संगहि सिनेजगत श्रद्धांजलि अर्पित कए रहलाह छथि।
श्री नरेन्द्र झाजी अपन एक्टिंग केर शुरुआत 1992 में मॉडलिंगसँ कएलनि। दिल्लीमे एक्टिंग कोर्स केलाक उपरांत मुम्बई आबि गेल छलाह। एतहि श्री झा मॉडलिंगसँ अपन करियर केर आरम्भ कएलनि। कतेको रास विज्ञापनमे सेहो नजैर एलाह। श्री झा बड्ड कम समयमे बड्ड चर्चित चेहरा बनि गेल छलाह, मुदा भगवानकेँ ई मंजूर नहि कहि वा केकरो नजैर लागि गेलनि जाहिसँ आय ओ हमरा सबकेर संग अपन तमाम प्रशंसकके छोरि अहि लोकसँ परलोक सिधारि गेलाह।
श्री नरेन्द्र झाजी सेंसरबोर्डक पूर्व सीईओ सँ विवाह कएने छलाह। हुनकर अर्धांगनी केर नाम पंकजा ठाकुर छन्हि। पंकजा ठाकुर जीक ई दोसर विवाह छलनि। पहिल पति केर हिनका एकटा बेटी सेहो छन्हि। दुनूगोटे नाशिकमे गुप्त तरीका सँ विवाह कएने छलाह।
मिथिला दैनिक सेहो अहि मिथिलाक बेटा केर प्रति अपन संवेदना व्यक्त करैत अछि। ई क्षति मात्र बॉलीवुड टा केर नहि अपितु समस्त मिथिलाक क्षति अछि। श्री झा मिथिलाक धरोहर रूपे सदैव हमरा लोकनिक आदरणीय, सम्मानीय रहताह।


text:
प्राप्त खबैर केर मुताबिक, सिंघौल थाना क्षेत्रक उलाव मे रहय बाली पीड़िता घरक किछु सामान किनबाक लेल दोकान जायत छली, एहि दरमियान पड़ोस मे रहय बला युवक शिवम पीड़िता केँ जबरदस्ती मकई केँ खेत मे ल' गेलनि आओर दुष्कर्म करबाक प्रयास केलनि। मुदा पीड़िताक खूब चिकरबाक बाद आसपासक लोग ओहिठाम जमा भ' गेल, जाहिकेँ देखते आरोपी ओहिठाम सँ फरार भ' गेल।
दुष्कर्मक प्रयास मे असफल भेलाक बाद आरोपी युवक पीड़िताक गुप्त अंग केँ घायल क' देलनि। बाद मे पीड़िता केँ परिजन सभ थाना पहुँच एहि मामलाक सूचना पुलिस केँ देलनि। जाहिक बाद पुलिस आरोपी युवक केँ गिरफ्तार क' लेलक। फिलहाल, पीड़िता केँ मेडिकल जांच लेल सदर अस्पताल भेजल गेल अछि।


text:
नई दिल्ली । दस सालक मेहनत आखिर सफल भेल । मैथिली आखिरकार भारत क प्रसिद्ध रंग महोत्सव ‘’भारंगम’’ (भारतीय रंग महोत्सव) में शामिल भए गेल । दिल्ली क सबसे चर्चित रंग संस्था मैलोरंग (मैथिली लोक रंग) क ई सौभाग्य भेटल अछि ।
मैलोरंगक संस्थापक आ निर्देशक एहि विषय मे जानकरी दैत कहला जे 19म भारतीय रंग महोत्सव में मैथिली क शामिल भेनाय मैलोरंग क लेल एकटा उपलब्धि अछि । 1 स 21 फरवरी तक होए बला भारतीय रंग महोत्सव मे पहिल बेर मैथिली क शामिल कैल गेल अछि । मैलोरंग दिस स ‘’आबि मानि जाउ’’ नाटक देखाओल जाएत ।
ज्ञात होए जे अनिल चंद्र ठाकुर लिखित उपन्यास ‘’आबि मानि जाउ’’ क दिल्ली मे चारि टा शो खचाखच भरल छलाह । एहि क ध्यान मे रखैत सेहो मैलोरंग क संस्थापक आबि मानि जाउ क प्रपोजल नेशनल स्कूल ऑफ ड्रामा क पठेने छल आ संजोग एहन जे ई शामिल भए गेल । निर्देशक प्रकाश झा एहि सफलता कए अपन व्यक्तिगत नहि मानि अपन संस्था आ अपन रंगकर्मी कए दैत छथि । इसमाद मैलोरंग क एहि उपलब्धि पर सेहो शुभकामना दैत अछि ।


text:
सुनील कुमार झा
मैथिली पत्रकारिताक क्षेत्र मे आय एकटा नव अध्याय जुड़ि गेल अछि। कोनो भी मैथिली न्यूज पोर्टल कए लगातार 10 साल चलेबाक रिकार्ड इसमाद डॉट कॉम क भेटि गेल अछि। इ इतिहास ओहिना अछि जेना राम कए लंका पर चढ़ाई केनाय। हम लक्ष्य तक पहुंचबा लेल समुद्र पर सेतु बनेलहुं।
एहि दस सालक इतिहास मे हम सब कतेको बेर गिरलहूँ, कतेको बेर गिरायल गेलहूँ, मुदा हम सब हारि नहि मानलों। एहि बीच मैथिली मे कतेको न्यूज पोर्टल आएल, बंद भेल, बदनाम भेल, मुदा हम सब पाठक क कसौटी पर अपना कए कसैत आंगा बढ़ैत गेलहूँ आ आय 10 साल बाद हम सब एकटा नब फल्वेर मे हाजिर छी। इसमाद एखन धरि अपन शोधपरक आलेख लेल जानल जाइत अछि, मुदा आब मैथिलीक बेहतरीन साहित्य अगर अपने लोकनि कए कतहु भेटत त ओ इसमाद होएत। इसमाद आय स अपन साहित्य पेज अपने सबहक सामने राखि रहल अछि। उम्मीद करैत छी मैथिली साहित्य मे इसमाद क योगदान उल्लेखनीय भ सकत।
मैथिली पत्रकारिता का इतिहास मे इसमाद पहिल एहन संस्था अछि जे अपन विविधता लेल जानल जाएत अछि ।
1) इसमाद मैथिलीक पहिल एहन पोर्टल अछि जेकर पूरा संपादकीय भार मिथिलानीक जिम्मे मे अछि।
2) पहिल कोनो मैथिली पोर्टल अछि जेकरा पर विभिन्न विषय पर शोध-परक आलेख देल गेल अछि।
3) इसमाद पहिल मैथिली पोर्टल अछि जेकर समाद, मैथिली स हिन्दी आ अंग्रेजी मे अनुदित भए कए आन भाषा-भाषाई पोर्टल वा मैगजीन/न्यूजपेपर मे लागल अछि।
4) इसमाद मैथिली क पहिल एहन पोर्टल अछि जेकर कोनो एकटा मैथिली आलेख 11 हज़ार बेर शेयर कैल गेल अछि।
5) इसमाद एहन मैथिली पोर्टल अछि जे विभिन्न क्षेत्र क 50 स बेस गोटेक साक्षात्कार नेने अछि।
6) इसमाद एहन मैथिली पोर्टल अछि जेकर पाठक देश स बेसी विदेश मे अछि।
एतेक रास संपन्नताक बादो इसमाद कहियो कोनो अभिमान नहि केलक। हमरा कैक बेर कुचलबाक साजिश कैल गेल। कैक बेर इसमाद क साइट हैक करबाक कोशिश कैल गेल। हमरा सब पर गैर मैथिल हेबाक ठप्पा लगाओल गेल। एकरा हिन्दी–मैथिलीक साइट सिद्ध करबाक कोशिश कैल गेल। पहिल ई-पेपर हेबाक तमगा सेहो छिनबाक प्रयास कैल गेल, मुदा हम सब डटल रहलहूँ।
आ आय हम सब हाजिर छी एकटा नब क्लेवर एकटा नव फ्लेवर संगे । इसमाद मैथिली क पहिल एहन पोर्टल बनय जा रहल अछि…
1) जेकरा मे डार्क मोड रहत, यानि राति कए आराम स अहाँ खबर पढ़ि सकैत छी।
2) जिनका कम देखा पड़ैत अछि, तिनका लेल फांउट पैघ-छोट करबाक सुविधा रहत।
3) जेकर विशेष आलेख पढ़बाक शुल्क दिअ पड़त।
4) जाहि मे मैथिली क मुद्धर्न्य लेखक क साहित्यिक आलेख रहत।
5) आन भाषा मे अनुवाद क सुविधा रहत।
मैथिली लेल सेहो इ गर्वक विषय होएत। किएक त 10 साल तक कोनो गाछ मे पानि पटाकए ओकर पैघ करब बड्ड काज होएत अछि आ हम सब आब गाछ पैघ कए नेने छी। इ गाछ पैघ करबा मे कतेको गोटेक प्रत्यक्ष आ अप्रत्यक्ष योगदान रहल अछि। हम सबहक नाम त नहि गिना सकब, मुदा एतबा जरूर कहब जे इसामदक नींव ओ सब गोटे छलथि आ हुनके बदौलत मैथिलीक टुस्सी चतरि कए बड़का लत्ती बनि गेल अछि।
(लेखक इसमादक शोध संपादक छथि)


text:
स्थानीय तह
नेपालक संविधान २०७२ अनुसार स्थानीय तह गाउँपालिका, नगरपालिका आ जिला सभा छी । गाउँपालिका एक भौगोलिक तथा शासकीय तह छी जकर कार्यकारिणी अङ्ग गाउँ कार्यपालिका होइत अछि तँ व्यवस्थापकीय कार्य कएनिहार अङ्ग गाउँ सभा छी । नगरपालिका एक भौगोलिक तथा प्रशासनिक एकाई छी जकर कार्यकारिणी अङ्ग नगर कार्यपालिका छी तँ व्यवस्थापिकीय कार्य कएनिहार अङ्ग नगर सभा छी । जिला सभा जिला भितरक गाउँँपालिका आ नगरपालिकाक समन्वय करैवाला कार्य करैत अछि । जिला विकास समितिद्वारा करैत आएल कार्यकारिणी कार्यसभ आब स्थानीय तहद्वारा कएल जाइत तथा जिला समन्वय समिति समन्वय आ अनुगमन मात्र करत ।[१]
नेपालक संविधान २०७२क धारा ५६ अनुसार सङ्घीय लोकतान्त्रिक गणतन्त्र नेपालक मूल संरचना सङ्घ, प्रदेश आ स्थानीय तह करि ३ तह होइत आ नेपालक राज्य शक्तिक प्रयोग सङ्घ, प्रदेश आ स्थानीय तह ई संविधान तथा कानून बमोजिम करत कहि उल्लेख कएल गेल अछि ।[२] स्थानीय तह अन्तर्गत गाउँपालिका, नगरपालिका आ जिला सभा/जिला समन्वय समिति रहवाक व्यवस्था अछि ।[३][४][५] वाडक सङ्ख्या सङ्घीय कानून वमोजिम कएल जाइत । नेपालमे वि.सं. २०७३ फागुन २७ सँ ७ सय ४४ टा स्थानीय तहसभ कार्यान्वयनमे आएल छल ।[६][७] हाल स्थानीय तहक कुल सङ्ख्या ७ सय ४४ सँ बढि ७ सय ६६ पहुँचल अछि ।[८]
स्थानीय तहक इतिहास[सम्पादन करी]
नेपालमे स्थानीय निकायक व्यवस्था लिच्छवि काल आ किराँत कालसँ आरम्भ भेल एहन मान्यता अछि । राणा प्रधानमन्त्री जंगबहादुर राणा नेपालमे ६९ प्रशासनिक एकाई बनेनाए छल । बीर शम्शेर नेपालमे ३२ जिला बनेलक । वि.सं. २००६ सालमे गाउँ पञ्चायत ऐन आएल, वि.सं. २००७ सालक क्रान्ति कालमे १७१ गाउँ पञ्चायत गठन भेल छल । गाउँ पञ्चायतक प्रवल पक्षधर पद्म शमशेर जङ्गबहादुर राणा छल । वि.सं. २०१३ सालमे ७ क्षेत्र ३२ जिला आ ७६ उप क्षेत्र कायम कएल गेल छल । वि.सं. २०१७ सालमे राजा महेन्द्रद्वारा संसदीय व्यवस्था भङ्ग करि निर्दलीय पञ्चायती व्यवस्था स्थापना केलाकबाद नेपालके १४ अञ्चल आ ७५ जिलामे बाँटल गेल । पञ्चायती व्यवस्थाक शुरुआत भेलाक बाद पुरान गढी, गोश्वारा खारेज कएल गेल । जिला पञ्चायत, नगर पञ्चायत आ गाउँ पञ्चायतके प्रशासकीय एकाई कायम कएल गेल । पञ्चायती कालमे ४,०२२ धरि गाउँ पञ्चायत कायम कएल गेल छल । २०४६ सालक जनआन्दोलनद्वारा पञ्चायती व्यवस्थाके अन्त्य भेल आ नेपालमे वहुदलीय राजनैतिक व्यवस्था सुरुवात भेल ।[९]
२०४७ सालक संविधानमे स्थानीय निकायक बारेमे कोनो बात उल्लेखित नै कएल गेल छल । २०४९ सालमे आ वि.सं. २०५४ सालमे प्रचलित कानुन अनुसार स्थानीय निकायक निर्वाचन सुसम्पन्न भेल । २०५४ कऽ स्थानीय निकायक निर्वाचनमे ७५ जिला विकास समिति आ ओकर इलाका ५८ नगरपालिका ३ हजार ९ सय गाविस आ ओकर वाडसभमे १ लाख ९८ हजार जनप्रतिनिधि निर्वाचित भेल । वि.सं. २०५४ सालमे निर्वाचित स्थानीय निकायक प्रतिनिधिसभक कार्यकाल वि.सं. २०५९ सालमे समाप्त भेल । नेपाल सरकार, मन्त्रीपरिषदद्वारा वि.सं. २०७३ फागुन २२ के स्थानीय तह पुन:संरचनासम्बन्धी निर्णय फागुन २७ मे राजपत्रमे प्रकाशित भेलाकबाद स्थानीय तहके व्यवस्था लागू कएल गेल । एहि सँ पहिने रहल स्थानीय निकायमे रहल गाविस आ नगरपालिकासभ स्थानीय तहमे परिवर्तन भेल ।[१०][११] साबिकका २ सय १७ नगरपालिका (महानगर/उपमहानगरसहित) र ३ हजार १ सय ५७ वटा गाविस ७ सय ४४ वटा स्थानीय तहमा परिणत भएका थिए । राजपत्रमा प्रकाशित भएपछि नयाँ संरचनासभ कार्यान्वयनमा गएको हो । २०७३ फाल्गुन २७ बाट ७ सय ४४ वटा स्थानीय तहलाई कार्यान्वयनमा ल्याएको थियो ।[१२] स्थानीय तहक नयाँ संरचनाअनुसार आब नेपालमे ६ टा महानगरपालिका, ११ टा उपमहानगरपालिका, २ सय ८६ नगरपालिका आ ४ सय ६३ गाउँपालिका कायम भेल अछि ।[८][१३][१४]
नेपालक संविधान २०७२मे स्थानीय तह[सम्पादन करी]
भाग–१७ स्थानीय कार्यपालिका[सम्पादन करी]
(१) स्थानीय तहक कार्यकारिणी अधिकार
(२) गाउँ कार्यपालिका अध्यक्ष आ उपाध्यक्ष सम्बन्धी व्यवस्था
(३) नगर कार्यपालिका प्रमुख आ उपप्रमुख सम्बन्धी व्यवस्था
(४) न्यायिक समिति
(४) गाउँ कार्यपालिका आ नगर कार्यपालिकाक कार्य सञ्चालन
(६) स्थानीय तहक कार्यकारिणी सम्बन्धी अन्य व्यवस्था
(७) जिला सभा आ जिला समन्वय समिति
भाग–१८ स्थानीय व्यवस्थापिका[सम्पादन करी]
(१) स्थानीय तहक व्यवस्थापिकीय अधिकार
(२) गाउँ सभाक गठन
(३) नगर सभाक गठन
(४) गाउँ सभा आ नगर सभाक अध्यक्ष आ उपाध्यक्ष
(५) गाउँ सभा आ नगर सभाक कार्यकाल
(६) कानुन बनाबैक अधिकार
(७) गाउँ सभा र नगर सभा सम्बन्धी अन्य व्यवस्था
भाग–१९ स्थानीय आर्थिक कार्यप्रणाली[सम्पादन करी]
(१) कर वहन वा ऋण नै लऽ सकनाए
(२) स्थानीय सन्चित कोष
(३) गाउँपालिका आ नगरपालिका राजस्व आ व्ययक अनुमान
स्थानीय तहक काम, कर्तव्य आ अधिकार[सम्पादन करी]
सन्दर्भ सामग्रीसभ[सम्पादन करी]
- ↑ "मन्त्रीपरिषद बाट मिति २०७४/२/१७ मा जारी गरिएको स्थानीय तहको सेवा सञ्चालन तथा व्यवस्थापन सम्बन्धी आदेश", सङ्घीय मामिला तथा स्थानीय विकास मन्त्रालय, नेपाल सरकार, अन्तिम पहुँच २०७४ जेठ १८।
- ↑ "गाउँपालिका र नगरपालिका कायमगर्ने गरि उक्त एकाईहरुको नाम, संख्या, सीमाना, केन्द्र र वडाको सीमाना सहितको विवरण", सङ्घीय मामिला तथा स्थानीय विकास मन्त्रालय, नेपाल सरकार, अन्तिम पहुँच २०७३ फाल्गुण २७।
- ↑ "जिला समन्वय समितिसभको आधिकारिक वेबसाइट", सङ्घीय मामिला तथा स्थानीय विकास मन्त्रालय, नेपाल सरकार, अन्तिम पहुँच २०७४ जेठ १४।
- ↑ काफ्ले, प्रतिक्षा (३० फाल्गुन २०७३), "जिविस अब देखि जिला समन्वय समिति", कान्तिपुर, अन्तिम पहुँच ३० फाल्गुन २०७३।
- ↑ "गाउँ र नगरपालिका कुन जिलामा कति ?", नयाँ पत्रिका दैनिक, पुष २३, २०७३, अन्तिम पहुँच १४ जेठ २०७४।
- ↑ "स्थानीय तह कार्यान्वयनमा", नागरिक दैनिक, २८ फागुन २०७३, अन्तिम पहुँच २८ फागुन २०७३।
- ↑ "गाउँपालिका र नगरपालिका कुन जिलामा कति? (सूची)", लोकान्तर, २३ पौष २०७३, अन्तिम पहुँच २३ पौष २०७३।
- ↑ ८.० ८.१ "अब ७६६ स्थानीय तह", - राजेश मिश्र (कान्तिपुर दैनिक), १२ जेठ २०७४।
- ↑ "स्थनीय तहको निर्माण : देश विकासको मेरुदण्ड", eAdarsha.com, अन्तिम पहुँच २०७४ जेठ १५।
- ↑ "सबै गाविस र जिविस खारेज", अन्नपूर्ण पोष्ट, २०७३ फागुन २७, अन्तिम पहुँच २०७३ फागुन २७।
- ↑ "स्थानीय निकाय भङ्ग, अधिकारसम्पन्न ७४४ स्थानीय तह क्रियाशील", सेतोपाटी, २८ फाल्गुण २०७३, अन्तिम पहुँच २८ फाल्गुण २०७३।
- ↑ "७ सय ४४ स्थानीय तह कार्यान्वयनमा", कान्तिपुर दैनिक, २७ फाल्गुन २०७३, अन्तिम पहुँच २७ फाल्गुन २०७३।
- ↑ "स्थानीय तहमा कार्यपालिका, व्यवस्थापिका र न्यायिक समिति", स्थानीय निर्वाचन २०७४, २०७४ बैशाख २६।
- ↑ "राष्ट्रपतिद्वारा संविधान जारी भएको घोषणा", अन्तिम पहुँच २०७२ आश्विन ३।
- ↑ "केन्द्र, प्रदेश र स्थानीय तहको १७ सय ९५ अधिकार क्षेत्र तय", अन्नपूर्ण पोष्ट, पुस २०, २०७३।
- ↑ "मन्त्रीपरिषद बाट मिति २०७४/२/१७ मा जारी गरिएको स्थानीय तहको सेवा सञ्चालन तथा व्यवस्थापन सम्बन्धी आदेश", सङ्घीय मामिला तथा स्थानीय विकास मन्त्रालय, नेपाल सरकार, अन्तिम पहुँच २०७४ जेठ १८।
- ↑ "आखिर नयाँ के छ स्थानीय तहमा ?", नयाँ पत्रिका दैनिक, २४ चैत २०७३।
- ↑ "अबको स्थानीय सरकार", गोरखापत्र अनलाइन, अन्तिम पहुँच २३ जेठ २०७४।


text:
पटना । आब बिहारक छात्र सेहो अंतरिक्ष क क्षेत्र मे शोध काज क सकताह। बहुत जल्द भारतीय अंतरिक्ष अनुसंधान संगठन (इसरो) पटना मे अनुसंधान केंद्र खोलत। एहि केंद्र मे प्रशिक्षण ग्रहण क राज्यक छात्र कें सेहो उपग्रह बनेबा में आ अंतरिक्ष केर क्षेत्र मे कार्य करबाक अवसर भेटत। अंतरिक्षक क्षेत्र मे छात्र सभक रुचि आ अंतरिक्ष कार्यक्रम मे शामिल करबा लेल भारतीय इसरो ई निर्णय लेलक अछि। एकरा साथे इसरो देश मे 12 अनुसंधान एवं इन्क्यूबेशन केंद्र खोलबाक घोषणा केलथि अछि।
दिल्ली मे पत्रकार स गप करैत इसरो क अध्यक्ष के. सिवन कहला जे इसरो 12टा शहर मे एक साल मे छहटा इन्क्यूबेशन आ छहटा रिसर्च सेंटर खोलत। इसरो क अध्यक्ष शिवन क मुताबिक रिसर्च सेंटर वाराणसी, गुवाहाटी, जयपुर, कुरुक्षेत्र, पटना आ कन्याकुमारी मे खुलत। इन्क्यूबेशन सेंटर लेले अगरतला, जालंधर, भुवनेश्वर, नागपुर, इंदौर आ तिरुचिरापल्ली चुनल गेल अछि।
इसरो क अध्यक्ष सिवन प्रेस कॉन्फ्रेंस मे कहलनि जे देशक सभावना वला राज्य आ केंद्रशासित प्रदेश सं तीन-तीन छात्रक चयन कयल जायत। संगे हुनका एक महीना लेल एजेंसीक प्रयोगशाला मे काज करबाक अवसर देल जायत। हुनका सबक एबा जेबाक खर्चा इसरो वहन करत।


text:
ग्रेता थुनबर्ग
ग्रेटा टिनटिन एलोनोरा एर्म्यान थनबर्ग एफआरजिएस (जन्म ३ जनवरी २००३) जलवायु परिवर्तन आन्दोलनमे सक्रिय एक स्वीडिश पर्यावरण कार्यकर्ता छी, जकर अभियान कऽ अन्तर्राष्ट्रिय पहिचान प्राप्त अछि। थनबर्ग कऽ सार्वजनिक स्थल, राजनीतिक नेतासभसङ्ग आओर विधानसभासभमे हुनकर सोझ शब्दमे बात करवाक शैलीके लेल जानल जाइत अछि जाहिमे ओ बेसीतर जलवायु सङ्कट दूर करऽक लेल तत्काल कारबाहीक माग करैत रहैत अछि।
अपन माता-पिताक अपन कार्बन पदचिह्न के कम करवाक लेल अनेकौं जीवन शैली विकल्पसभ के अपनावे के लेल समझावे के बाद थुनबर्ग कऽ सक्रियता शुरू भेल छल। अगस्त २०१८ मे, १५ वरिष कऽ उमर मे, ओ स्वीडिश संसद के आगा अपन स्कूल के दिनसभ के व्यतित केनाए शुरू करि देलक, कियाकी स्केलेस्ट्रेकक केलिमेटेट (जलवायु के लेल स्कूल कऽ आन्दोलन) के पढि के साइन इन करि के जलवायु परिवर्तन पर कडा कारबाही कएल जा सकए। कम समयमे ही , अन्य छात्र अपन समुदायसभमे एही प्रकारक विरोध प्रदर्शनमे लगि गेल छल। साथमे, ओ फ्राइडे फर फ्यूचर नाम के अन्तर्गत एकटा स्कूल जलवायु आन्दोलन आओर हडताल कऽ आयोजन केलक। थनबर्ग २०१८ संयुक्त राष्ट्र जलवायु परिवर्तन सम्मेलन कऽ सम्बोधित करए के बाद, दुनियामे कतौ न कतौ प्रत्येक सप्ताह छात्र हमलासभ सेहो भेल। २०१९ मे, अनेकौं समन्वित बहु-शहर विरोध प्रदर्शन भेल, जाहीमे एक लाखसँ अधिक छात्र सम्मिलित छल। उडानसँ बचए के लेल थनबर्ग उत्तरी अमेरिका चलि गेल जतय ओ २०१९ के संयुक्त राष्ट्र जलवायु एक्शन समिटमे भाग लेनए छल। ओही ठाममे हुनकर भाषण, जाहीमे ओ कहने छल जे "अहाँ के हिम्मत कोना भेल", व्यापक रूपसँ प्रेसद्वारा लेल गेल प्रेस आओर सङ्गीतमे सम्मिलित केलउँ।
विश्व प्रसिद्धि के लेल हुनकर अचानक उदयसँ हुनका एकटा नेता आओर आलोचकसभक लक्ष्य बना देनए अछि। विश्व मञ्च पर हुनकर प्रभाव के द गार्जियन आओर अन्य समाचार पत्रसभ "ग्रेटा प्रभाव" के रूपमे वर्णित केनए अछि। हुनका अनेकौं सम्मान आओर पुरस्कार प्राप्त भेल अछि: रोयल स्कटिश जियोग्राफिकल सोसाइटी कऽ मानार्थ फेलोशिप; टाइम पत्रिका के १०० सभसँ प्रभावशाली लोग आओर वर्ष के सभसँ कम उमर के व्यक्ति; फोर्ब्स कऽ दुनिया के १०० सभसँ शक्तिशाली महिलासभ (२०१९) कऽ सूचीमे सम्मिलित होमए के आओर नोबेल शान्ति पुरस्कार (२०१९ आओर २०२०) के लेल दुई बेर लगातार नामाङ्कन सेहो भेल अछि।
प्रारम्भिक जीवन[सम्पादन करी]
ग्रेटा थनबर्ग कऽ जन्म ३ जनवरी २००३ मे स्वीडेन के स्टकहोममे भेल छल, जे ओपेरा गायक म्यालेना एर्मन आओर अभिनेता स्वान्ते थनबर्ग कऽ बेटी छी। हुनकर नाना ओलोफ थनबर्ग, अभिनेता आओर निर्देशक छल।
मानसिक स्वास्थ्य[सम्पादन करी]
थनबर्ग कऽ कहनाए अछि जे ओ पहील बेर २०११ मे जलवायु परिवर्तन के बारेमे सुनने छल, जखन ओ आठ साल के छल, आओर समझ नै पावि रहल छल जे एकर बारेमे एतेक कम किया कल गेल। स्थिति हुनका उदास करि देनए छल। ओ खानाए आओर पीनाए बन्द करि देलक आओर दुई महिनामे दस किलोग्राम (२२ पाउण्ड) वजन कम करि लेलक। अन्ततः, हुनका एस्परगर सिन्ड्रोम, जुनूनी-बाध्यकारी विकार (ओसीडी) आओर निष्क्रिय म्यूटिज्म रहल से बात पता चलल। जलवायु कारबाही कऽ माँग करए वाला अपन पहिल भाषणमे, थनबर्ग अपन स्थिति के चयनात्मक उत्परिवर्तन धारणा के वर्णन केनए छल, जेकर अर्थ अछि जे ओ "केवल आवश्यक होमए पर ही बाजैत अछि"।
सन्दर्भ सामग्रीसभ[सम्पादन करी]
- ↑ "The 2019 Makwan Prize is awarded to Greta Thunberg", everyonegroup.com, EveryOne Group, १९ मई २०१९, मूलसँ ३१ अगस्त २०१९-मे सङ्ग्रहित, अन्तिम पहुँच ३० दिसम्बर २०१९।
- ↑ "Greta Thunberg ist eine schwedische Umweltaktivistin. Sie kämpft für den Klimaschutz und für eine bessere Zukunft." [Greta Thunberg is a Swedish environmental activist. She is fighting for climate protection and a better future.], RTL (Germanमे), मूलसँ ६ नवम्बर २०१९-मे सङ्ग्रहित, अन्तिम पहुँच २९ नवम्बर २०१९।


text:
> होयत नाटक आ बहुविध सांस्कृतिक कार्यक्रम
मधुबनी. मिथिलामे शक्ति उपासनाक पुरान परंपरा रहल अछि. एकदिस चैत आ आसिनमे दुर्गापूजा, कातिकमे काली पूजा गाम-गाममे अत्यंत हर्षोल्लास पूर्वक मनाओल जाइत अछि तऽ दोसर दिस माघ मासक सीर-पंचमीकेँ विद्याक अधिष्ठात्री देवी सरस्वतीक अराधना प्रायः घरही कएल जाइत अछि. मुदा, एखनो सरस्वती पूजा बहुत थोड़ ठाम सार्वजनिक रूपेँ मनाओल जाइत अछि. मधुबनी जिलान्तर्गत सड़रा, मदनेश्वर स्थान, जतए मदनेश्वर नाथ महादेव लोकक असीम आस्थाक लेल प्रसिद्ध छथि ओतहि सड़रा बस्तीमे होमय बला त्रिदिवसीय सरस्वती पूजन, उक्त अवसरपर होमय बला नाटकक मंचन आ बहुविध सांस्कृतिक कार्यक्रम तथा चारिम दिनक हवन-विसर्जन सेहो बेस प्रतिष्ठित अछि. 1982 ई.सँ निरंतर भऽ रहल ई चारि दिवसीय आयोजन एहूबेर आगामी 15 फरबरी 2013 सँ आयोजित कएल जाएत जकर तैयारीमे स्थानीय "आदर्श सरस्वती पूजा समिति, सड़रा, मदनेश्वर स्थान"क कार्यकर्ता लोकनि अत्यंत उत्साह पूर्वक लागि गेल छथि. प्राप्त सूचनाक अनुसार, एहिबेर 15 फरबरीकेँ दिनमे सरस्वती-पूजन आ तदोपरांत प्रसाद वितरण होयत तथा रातिमे गामक नवयुवक द्वारा नाटकक मंचन होयत. दोसर दिन पूजादिक बाद छात्र-छात्राक लेल संभाषण, संगीत तथा क्विज प्रतियोगिताक आयोजन कएल जाएत तथा रातिमे ग्रामीण द्वारा सांस्कृतिक कार्यक्रम आ नाटकक मंचन कएल जायत.
समिति अपन पछिला 32 बरखक क्रिया-कलापकेँ एहिबेर एकटा स्मारिकाक रूपमे लिपिबद्ध करबाक नेयार सेहो कएलक अछि आ एहि स्मारिकाक विमोचन तेसर दिन दिनुका पूजादिक बाद, दुपहरिया 2.30 बजेसँ गामक गणमान्य व्यक्तिक उपस्थितिमे कएल जाएत. एहि अवसरपर गामक नवयुवक सभ द्वारा एकटा छोट-छीन सांस्कृतिक कार्यक्रमक आयोजन करबाक सेहो नेयार कएल गेल अछि. तेसर राति लल्लनप्रसाद ठाकुर लिखित मैथिली नाटक "लौंगिया मेरचाइ"क मंचन होयत जाहिमे समितिक नाटक प्रभाग, "आदर्श सरस्वती नाट्यकला परिषद''क वरिष्ठ कलाकार लोकनि भाग लेताह. ज्ञात हो जे "आदर्श सरस्वती नाट्यकला परिषद" द्वारा पछिला 32 सालसँ निरंतर सरस्वती पूजाक अवसरपर नाटकक मंचन कएल जा रहल अछि जाहिमे प्रथम आ दोसर राति नवयुवक सभ आ तेसर राति वरिष्ठ कलाकार सभ द्वारा नाटकक मंचन कएल जाइत अछि. (Report: मिथिमीडिया ब्यूरो)
समिति अपन पछिला 32 बरखक क्रिया-कलापकेँ एहिबेर एकटा स्मारिकाक रूपमे लिपिबद्ध करबाक नेयार सेहो कएलक अछि आ एहि स्मारिकाक विमोचन तेसर दिन दिनुका पूजादिक बाद, दुपहरिया 2.30 बजेसँ गामक गणमान्य व्यक्तिक उपस्थितिमे कएल जाएत. एहि अवसरपर गामक नवयुवक सभ द्वारा एकटा छोट-छीन सांस्कृतिक कार्यक्रमक आयोजन करबाक सेहो नेयार कएल गेल अछि. तेसर राति लल्लनप्रसाद ठाकुर लिखित मैथिली नाटक "लौंगिया मेरचाइ"क मंचन होयत जाहिमे समितिक नाटक प्रभाग, "आदर्श सरस्वती नाट्यकला परिषद''क वरिष्ठ कलाकार लोकनि भाग लेताह. ज्ञात हो जे "आदर्श सरस्वती नाट्यकला परिषद" द्वारा पछिला 32 सालसँ निरंतर सरस्वती पूजाक अवसरपर नाटकक मंचन कएल जा रहल अछि जाहिमे प्रथम आ दोसर राति नवयुवक सभ आ तेसर राति वरिष्ठ कलाकार सभ द्वारा नाटकक मंचन कएल जाइत अछि. (Report: मिथिमीडिया ब्यूरो)
Maithili News, Mithila News, Maithili Sahityakaar, Gajal, Kavita, Sampark, Goshthi, Maithili News
Tags: हालचाल


text:
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
नवका- पुरनका लेख सर्च करु...
महासुन्दरी देवी जीके पद्मश्री सम्मान
मिथिला... मिथिला पेंटिंग आओर बिहार के लेल बड़ नीक खबर अछि. मिथिला पेंटिंग के लेल श्रीमती महासुन्दरी देवी जीके पद्मश्री ... Padmashri Award सम्मान देल जएतन्हि. ई सम्मान राष्ट्रपति प्रतिभा पाटिल जी देतीह. मिथिला के लेल ई बड़ पैघ सम्मान अछि.
श्रीमती महासुन्दरी देवी जी मधुबनी जिलाक रांटी गाम के छथीह. हिनकर पति स्वर्गीय रामजीवन लाभ जी छलखिन्ह. महासुन्दरी देवी जीकउम्र 85 साल सं बेसि छनि. हिनकर मां-बाबूजी बच्चे मे गुजरि गेल छलखिन्ह.
महासुन्दरी जी छह साल सं कमहिं के उम्र मे मधुबनी... मिथिला पेंटिंग करनाय शुरू करि देने छलीह. ओहि टाइम गाम-घर मे सभ लोक पेंटिंग करय छलखिन्ह. एकटा परम्परा टाइप के छल. गाम-घर मे महिला...लड़की सभ एहि परम्परा के आगां बढ़ाबय छलीह.
पचास साल पहिनके बात अछि हिनका गाम मे मुम्बई सं एकटा आदमी आएल छलखिन्ह... ओ हिनका पेंटिंग करैत देखलखिन्ह त हिनका किछ कलर आओर पेंट देलखिन्ह. किछ दिन बाद जखन ओ फेर गाम मे अएलखिन्ह त ओ हिनकर बनाएल चारिटा पेंटिंग के देखि दंग रहि गेलखिन्ह.
ओहि पेंटिंग के देखि ओ अतेक खुश भ गेलखिन्ह जे... ओ ओहि जमाना मे एक-एक मिथिला पेंटिंग के दस-दस डॉलर देलखिन्ह. महासुन्दरी जी मना करैत रहलीह पाई लेबय सं ...मुदा ओ कहलखिन्ह जे ई अहांक मेहनत केर कमाई अछि. ओहि टाइम मे चालीस डॉलर हिनकर पहिल कमाई छलन्हि.
एहि के बाद महासुन्दरी जी अपन गाम के लड़की आओर महिला सभ के एकजुट क मिथिला पेंटिंग लेल काज करय लगलीह. जेहि के बाद 1979 मे मिथिला आर्ट के लेल एकटा सोसायटी सेहो बनएलीह.
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
एहि के बाद Mithila Paintings... Madhubani Paintings के बढ़ावा देबय के लेल हिनका कइटा सम्मान मिललन्हि. जेहि मे बिहार स्टेट अवार्ड... बिहार राज्य मास्टर क्राफ्ट अवार्ड आओर राष्ट्रीय मिथिला चित्रकला नागार्जुन अवार्ड शामिल अछि.
हिनका 2007 मे Shilp Guru Master Craftspersons सम्मान सेहो मिलल छनि. मध्यप्रदेश सरकार सेहो कला के क्षेत्र मे हिनकर योगदान के देखैत हिनका 1995-96 मे तुलसी सम्मान सं सम्मानित कएने छल.
हिनका Padmashri Samman मिलला सं देश-विदेश मे मिथिलाक पेंटिंग के आओर सम्मान मिलत. लोक एकरा जानय के कोशिश करथिन्ह. देश-विदेश मे एकर लोकप्रियता बढ़त. कलाकार के सम्मान के दृष्टि सं देखल जाएत.
एतबे नहि एहि क्षेत्र मे काज करय वाला कलाकार सभ सेहो अपना के सौभाग्यशाली समझताह. ओ आओर उत्साह के संग एहि मिथिला पेंटिंग के प्रचार...प्रसार मे जुटताह. नीक- नीक काज करताह. महासुन्दरी जीके हेलो मिथिला क तरफ सं शुभकामना.
बिहार के एकटा आओर पद्मश्री मिलल अछि. श्री पी के सेन जीके सिविल सेवा के लेल पद्मश्री सम्मान मिललन्हि. जखन कि झारखंड के श्री मकरध्वज दरोगा जी छउ नृत्य के लेल पद्मश्री सम्मान मिलतन्हि.
आओर फोटो देखय लेल क्लिक करु
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
पटना। रामजानकी मार्ग (राम जन्म भूमि अयोध्या स सीता जन्मभूमि सीतामढ़ी) कए सीधा जोरय वाला सड़क मे आब हाजीपुर सेहो जुड़ि गेल अहि। अहि लेल मुजफ्फरपुर क आठ आ वैशाली क चौदह गामक जमीन अधिग्रहण हैत। जिला क जहि गामक जमीन लेल जयत ओ अहि मे मानिकपुर ,अबूचक ,इब्राहीमपुर ,कोल्हुवा ,पिपरा घुस ,आनंदपुर सिंह ,वीरपुर और चक अब्दुल रहीम शामिल अहि। अहि सभक प्रक्रिया जल्दी शुरू हौयत।
36 गामक लेल भेजल जा चुकल अहि 3ए प्रस्ताव
अहि बहुप्रतीक्षित सड़क क लेल एनएचआइ कए साहेबगंज क 21 ,पारू क 15 आ केसरिया क दु गामक जमीन क अधिग्रहण कैल गेल अहि। अहि क लेल एनएचआइ क 3ए प्रस्ताव भेजल जा चुकल अहि। अहि मे अहियापुर ,भटडी ,खुरसेदा ,धरमपुर ,परसौनी जंहागीर ,बैजनाथपुर ,वासुदेव , भरत ,वासुदेव ,सराय ,करनोल ,नीलकंठ ,देवसारा ,असली , रजवारा ,लोरिया ,करनोल चतुर्भुज ,धनिया हजरतपुर,दाहा छपरा,चिकनोटा असली ,बेला छपरा ,सिमरी निजामत ,विशुनपुर ,माणिकपुर ,छपरा ,जगदीशपुर धर्म ,कोदरिया ,जलीलनगर , पकुली उर्फ लालू छपरा ,हरिशंकर पुर ,गरीबा ,पारू खास ,निमापट्टी ,पिपरा गोसाइ ,चक अलसर, निम पट्टी, लालू छपरा और केसरिया क जगीरा आ बिटधारी माफी शामिल अछि।
रामायण सर्किट परियोजना क तहत 15 जगह क चयन कैल गेल अहि
अयोध्या स सीधे नेपाल कए जोड़बा लेल रामजानकी मार्ग जिलाक तीन प्रखंड सरैया, साहेबगंज आ पारू स गुजरत, पूर्वी चंपारण क केसरिया हौयत एनएच -28 स जुड़त। दरअसल, रामायण सर्किट परियोजना के तहत विकास क लेल 15 स्थल मे , अयोध्या ,नंदीग्राम शृंगवेरपुर व चित्रकूट (उत्तरप्रदेश ) सीतामढ़ी बक्सर ,दरभंगा (बिहार) चित्रकूट (मध्यप्रदेश) ,महेन्द्रगिरि (ओडिशा) जगदलपुर (छत्तीसगढ़ ) नासिक और नागपुर (महाराष्ट्र ), भद्राचलम (तेलंगना), हंपी (कर्नाटक ) और रामेश्वरम (तमिलनाडु ) के चयन कयल गेल।


text:
बिहार विधानसभा चुनाव सं पहिने भाजपाक पहिल वर्चुअल रैली आइ आयोजित होबय जा रहल अछि. भाजपा शाम 4 बजे केन्द्रीय गृहमंत्री अमित शाह कें भाषण केर एक लाख सं अधिक लोक सब कें सुनौता. ई रैली पर बिहार मे पोस्टर वॉर केर सेहो शुरूआत भ’ गेल अछि, जाहि सं सूबे मे सियासी पारा सेहो चढ़ैत नजर आबि रहल अछि. एक तरफ आरजेडी गरीब अधिकार दिवस मनेबाक ऐलान केने अछि त’ दोसर तरफ अभियान सं पहिने पटना केर सड़क पर लालू यादव कें पोस्टर लगाओल गेल अछि. जाहि तहद आरजेडी प्रमुख लालू यादव पर निशाना सधेबाक कोशिश कयल गेल अछि.
भाजपाक ई वर्चुअल रैली पर लालू यादव कें बड़का आ राजद नेता तेज प्रताप यादव तंज कसला. ओ अपन ट्वीट मे लिखलनि जे ‘जिसको रखा है तुमने खाली, आज बजेगें वही थाली’. कही दी जे आरजेडी भाजपा कें रैलीक विरोध मे गरीब अधिकार दिवस मनेबाक ऐलान केलनि अछि. अहि सं पाहिले तेज प्रताप अपन ट्वीट मे लिखने छला ले भाजपा वर्चुअल रैली करत आ ई जश्न मनत जखन एकटा ओर कोरोना सं मृत्यु भ’ रहल अछि, भूखे-प्यासे श्रमिकक मृत्यु भ’ रहल अछि. राजद एकर पुरजोर विरोध करत, कइल थाली बजाको गरीब अधिकार दिवस मनायब.
कही दी जे भाजपा शाम 4 बजे केन्द्रीय गृहमंत्री अमित शाह कें भाषण केर एक लाख सं अधिक लोक क’ सुनौता. भाजपा पटना महानगर चारों विधानसभा मे मंडल स्तर तक सब केंद्र गृहमंत्री अमित शाह कें बिहार जनसंवाद वर्चुअल रैली केर तैयारी पूरा क’ लेने अछि. मिडिया प्रभारी जय प्रकाश बतओलनि जे अध्यक्ष अभिषेक कुमार नरेश विद्या मंदिर, चकमुसल्लहपुर, पटना मे जिला एवं प्रदेश कें पदाधिकारि कें संग बिहार जन संवाद कार्यक्रम सं जुड़ता. महानगर अध्यक्ष अभिषेक कुमार कें मुताबिक चारों विधानसभा मे हर बूथ पर एकटा टीवी स्क्रीन लगाकर 30 सं 35 केर संख्या मे शरीरिक दूरी बना क’ कार्यक्रम केर सुनल जायत. हर बूथ पर मास्क आ सेनिटाइजर कें व्यवस्था कयल जायत.


text:
Wednesday, April 11, 2012
भाग्यवाद :: जगदीश मण्डल
भाग्यवाद
भाग्यवाद, शकुन, फलित ज्योतिष जकाँ अनेको प्रकरण अछि जे जनसमुदायकेँ जंजालमे ओझरा शोषणक रास्ता शोषकक लेल खोलि दैत अछि। एकटा ज्योतिषी सुख-दुख, जनम-मरणक बात कहि मनसम्फे धन जमा कऽ ताड़ी-दारू खूब पीऐत छलाह। एक दिन एकटा जमीनदारक ऐठाम पहुँचि, हुनक हाथ देखि कहलखिन जे एक बर्खक अभियनतरे अहाँक मृत्यु भऽ जाएत। ज्योतिषीक बातक बिसवास कऽ जमीनदार दिनो-दिन सोगाए लगलाह। जमीनदारकेँ तीनटा बेटा। तीनू पिताक आज्ञापालक। पिताकेँ सोगाइत देखि मझिला बेटा पुछलकनि- “बाबूजी, अपने दिनानुदिन किएक रोगाएल जाइ छी?”
चिन्तित मोने जमीनदार उत्तर देलखिन- “बौआ, हमर औरदा पूरि गेल। सालक भीतरे मरि जाएब।”
“ई, अहाँ केना बुझलिऐ?”
“ज्योतिषी हाथ देखि कहलनि।”
मझिला बेटा ज्योतिषीकेँ बजा पुछलकनि- “अहाँ अपने कत्ते दिन जीब?”
हँसैत ज्योतिषी उत्तर देलखिन- “तीस बर्ख।” ज्योतिषीक बात सुनि ओ घरसँ फरुसा आनि सोझे ज्योतिषीक गरदनिपर लगा देलक। ज्योतिषीक मुड़ी धरसँ अलग भऽ गेलै। तखन ओ पिताकेँ कहलक- “हिनकर उमेर तीस बर्ख बचले छलनि तखन आइ किएक मरलाह? ई सभ ठक छी। ठकक बातमे पड़ि अहाँ अनेरे सोगाएल जाइ छी।”
जमीनदारक भ्रम टूटि गेलनि। धीरे-धीरे निरोग हुअए लगलाह।
Subscribe to: Post Comments (Atom)


text:
Sunday, May 6, 2012
मिथिलेश मण्डल -मरनी बेटी
जिनगीमे पहिल खेप रविया माएकेँ बृद्धा पेन्सन भेटलनि। मन खुब खुशी भेलनि जे सरकारमे हमरो हिस्सा अछि। विडियो सहाएब अपने हाथे बँटता तँए घूस-पेंचक डरे नै। तहुमे गामेक स्कूलपर आबि कऽ बँटता। पता लगल जे विडियो सहाएब बेरादरे छथि। तँए ओढ़ि-पहिर कऽ जाएब जरूरी अछि। पुतौहूबला चपलो आ साड़ियो पहिर विडियो सहाएबक सोझमे बैसलौं। नाओं पुकार भेल। सहाएबक आगूमे ठाढ़ भेलौं। पुछलनि- “कि नाम?”
कहलियनि- “मरनी।”
सुनिते कहलनि- “समए बदलि रहल छै, नाम बदलि लिअ।”
कहलियनि- “हाकिम, ननीक पोसलो छी आ नानीऐक देल नाउअों छी।”
चकोना भऽ विडियो सहाएब पुछलनि- “कि नानिक देल?”
कहलियनि- “हाकिम, जन्मे दिन माए मरि गेलि। आेही दिनसँ नानीये पोसबो केलनि आ मरनी बेटी कहि नाउओं रखि देलनि। सियान भेलौं। आब लोक मरनियेटा कहैए।”
Posted by Unknown at 11:47 AM
Labels: मिथिलेश मण्डल
Subscribe to: Post Comments (Atom)


text:
मनसा देवी
मनसा देवीक भगवान शिवक मानस पुत्रीक रूपमे पूजल जाइत अछि। हिनकर प्रादुर्भाव मस्तकसँ भेल अछि एही कारण हिनकर नाम मनसा पडल। हिनकर पति जगत्कारु तथा पुत्र आस्तिक जी छी। हिनका नागराज वासुकीक बहिनक रूपमे पूजल जाइत अछि, प्रसिद्ध मन्दिर एक शक्तिपीठ पर हरिद्वारमे स्थापित अछि।[१] हिनका शिवक मानस पुत्री मानल जाइत अछि मुद्दा अनेकौं पुरातन धार्मिक ग्रन्थसभमे हिनकर जन्म कश्यपक मस्तकसँ भेल अछि, कहिक बताऔल गेल अछि।[२] किछ ग्रन्थसभमे लिखल अछि कि वासुकि नागद्वारा बहिनक इच्छा करै पर शिव हुनका एही कन्याक भेंट देलक आ वासुकि ई कन्याक तेजके नै सहि सकल आ नागलोकमे जाके पोषणक लेल तपस्वी हलाहलक द देलक।
मूल[सम्पादन करी]
मूलतः आदिवासी देवी देवी मनसाक पूजन निम्न वर्गक लोग करैत छल मुद्दा धीरे-धीरे हिनकर मान्यता भारतमे फैल गेल। हुनकर मन्दिरक पूजा मूल रूपसँ आदिवासी करैत छल मुद्दा धीरे-धीरे हुनकर मन्दिरसभक अन्य दैवीय मन्दिरसभक साथ कएल गेल[३] प्राचीन ग्रीस में भी मनसा नामक देवी का प्रसंग आता है।[४][५] हिनका कश्यपक पुत्री तथा नागमाताक रूपमे मानल जाइत छल तथा साथ ही शिव पुत्री, विषक देवी के रूपमे सेहो मानल जाइत अछि। १४हम शताब्दीक बाद हिनका शिवक परिवारक जेहन मन्दिरसभमे आत्मसात कएल गेल। ई मान्यता सेहो प्रचलित अछि कि ओ शिवक हलाहल विषक पानके बाद बचौने छल, मुद्दा ई सेहो कहल जाइत अछि कि मनसाक जन्म समुद्र मन्थन के बाद भेल।
सन्दर्भ सामग्रीसभ[सम्पादन करी]
- ↑ मनसा देवी मन्दिर हरिद्वार मनसा देवी नागसभक देवी छी, हुनकर मुख्य मन्दिर हरिद्वारमे अछि जे शक्तिपीठ पर स्थापित अछि। नवरात्रिक एतय बहुत भीड लगैत अछि तथा तीर्थ के साथ ही ई पर्यटन स्थल सेहो अछि जे मनमे शान्तिक अनुभव करावे वाला अछि।
- ↑ मनसा मनसाक शिवक मानसपुत्री मानैत अछि तथा किछ लोग हिनका कश्यप पुत्री सेहो मानैत अछि।
- ↑ मक° डैनिएल पी° 148
- ↑ List Of Mycenaean deities लीनियर बी में MA-NA-SA
- ↑ The Knossos Labyrinth A New View of the Palace of Minos at Knossos


text:
बिहारमे बीजेपी अपन हरायल राजनीतिक जमीन फेर स’ आपस पयबाक लेल हरसंभव प्रयासमे जुटि गेल अछि. 2015 केर विधानसभा चुनावमे लालू आ नीतीश यादवक समीकरणमे बीजेपीक खेल एहन बिगड़ल छल जे बिहारक १४टा जिलामे खाता धरि नहि खुजि सकल छल. बीजेपी अपन परंपरागत सीटके सेहो नहि बचा सकल छल. यद्यपि, एक बेर फेर स’ जेडीयू आ बीजेपी एक संग मैदानमे उतरि रहल अछि आ एहनमे देखबाक अछि जे नीतीशक सहारे की बीजेपी एहिठाम कमल खिलयबामे सार्थक भ’ पाबैत अछि व नहि?
बिहारक शिवहर, किशनगंज, मधेपुरा, सहरसा, समस्तीपुर, बेगूसराय, खगड़िया, भागलपुर, मुंगेर, शेखपुरा, भोजपुर, जहानाबाद, अरवल आ बक्सर एहन जिला अछि, जतय महागठबंधनक राजनीतिक ताकतिक आगू बीजेपी पूरा तरहे धराशाही भ’ गेल छल. एहि 14 जिलाक कुल 61 विधानसभा सीटमे स’ एको टा सीट पर बीजेपी कमल नहि खिला सकल छल. ओतहि, जेडीयू 29, आरजेडी 22, कांग्रेस 9 आ एक टा सीट पर सीपीआई माले जीतक परचम लहरौने छल.
बिहारक राजनीतिक समीकरण एहि बेरक चुनावमे बदलि गेल अछि. नीतीश कुमार महागठबंधन स’ अलग भ’ एक बेर फेर एनडीए दलक नेतृत्वकर्ता छथि. एहनमे एनडीएक निशान पर कांग्रेस, आरजेडी आ मालेक 32 विधानसभा सीट अछि, किए त’ इ तीनू एहि बेर महागठबंधनक हिस्सा अछि. एहनमे जेडीयूके अपन सीट बचओने रखबाक चुनौती अछि त’ बीजेपीके अपन परंपरागत सीटके आपस आरजेडी आ कांग्रेस स’ छीनबाक चैलेंज अछि. भाजपा अपन परंपरागत सीट पर जीतक रणनीति बना रहल अछि. सीटक बंटवारामे
ओकरा जे क्षेत्र भेटय, मुदा एहि बेर ओकरा निशाना पर आरजेडी आ कांग्रेसे रहत.
महागठबंधनक लहरिमे बीजेपीक तमाम दिग्गज नेता सेहो अपन परंपरागत सीट नहि बचा सकल छलाह. भागलपुरमे अश्वनि चौबेक बेटाक पराजय भेल छल त’ आराक सीट पर विधानसभाक पूर्व उपाध्यक्ष अमरेंद्र प्रताप सिंह सेहो अपन सीट नहि बचा सकल छलाह. बीजेपी एहि बेर नीतीशक सहारे अपन हरायल राजनीतिक ताकतिक दोबारा पयबाक लेल बेताब अछि. सीमांचलक सीट पर ओवैसीक पार्टी दमदारी स’ लड़ी रहल अछि त’ दोसर दिस एनडीएक सेहो घेराबंदी करबामे जुटल अछि, जकरा कारणे आरजेडी आ कांग्रेसक मोश्किल बहुत बढ़ि गेल अछि. बता दी जे बीजेपी एहि बेरक विधानसभा चुनाव लेल जबरदस्त तैयारी क’ रखने अछि. बीजेपी एक दिस जेडीयू आ एलजेपीक संग मजगूत गठबंधन क’ रखने अछि त’ दोसर दिस विधानसभा चुनावमे नीक प्रबंधन करबाक लेल अपना केंद्रीय मंत्री आ सांसदके सेहो कमान सौंपि रखने अछि. अलग-अलग क्षेत्रमे नीक ऑउटपुट आ चुनाव स’ जुड़ल हर संबंधित क्षेत्रमे मजगूती स’ काज करबाक लेल एकरा अतिरिक्त जिम्मेदारी सौंपल गेल अछि.


text:
नवका- पुरनका लेख सर्च करु...
आतंकी गढ़ बनल जा रहल अछि मिथिला
आईबी आओर खुफिया एजेंसी के मुताबिक उत्तरी बिहार के मिथिलांचल इलाका आतंकी अड्डा बनल जा रहल अछि. ई बात बिहार आओर मिथिलाक लेल एकटा बड़का सिरदर्द अछि.
देश मे भेल कइटा आतंकी वारदात मे मिथिलाक लिंक पाएल गेल अछि. पिछला पांच-छह साल मे कइटा आतंकवादी मिथिला सं पकड़ल गेल अछि. दोसर ठाम पकड़ल गेल कइटा आतंकी के लिंक सेहो मिथिला सं जुड़ल मिलल अछि.
नेपाल...बांग्लादेश से जुड़ल बॉर्डर इलाका
आतंकी सभ के लेल सुरक्षित पनाहगार बनल जा रहल अछि.
देश भर मे कतहुं आतंकी वारदात करि बिहार आबि...बिहार सं नेपाल आओर बांग्लादेश भ बाहर निकलय लेल नीक रहैत अछि. एहि लेल इंडियन मुजाहिद्दीन आओर दोसर आतंकी संगठन मिथिला मे अपन पकड़ मजबूत बना रहल अछि.
आतंक संगठन एकरा लेल खास समुदाय के युवक के ब्रेनबाश करि...बहला-फुसला कs… गलत तरीका सं भड़का कs अपना संग जोड़ैत अछि. धर्म के नाम पर...जेहाद के नाम पर गलत काज कराबैत अछि.
खुफिया एजेंसी के अनुसार देश भर मे पकड़ल गेल कइटा आतंकी के जे फर्जी पासपोर्ट पकड़ल गेल अछि ओकर पता बिहार के मिलल अछि. ई पता ओहिना तं नहि देल गेल अछि. इलाका के लोक से मिल क देल गेल अछि. आओर इलाका के लोक के मार्फत सं मिलि क बनाएल गेल अछि.
आतंकी सभ अखन पूरा उत्तर बिहार...मिथिलाक इलाका पर अपन तंत्र मजबूत करय पर लागल अछि. एहि मे चंपारण... मुजफ्फरपुर... दरभंगा... मधुबनी... सीतामढ़ी... पूर्णिया... अररिया... सहरसा आओर दोसर बॉर्डर इलाका मे लोक सभ के जोड़ि रहल अछि.
ई इलाका ओहिना पहिने सं स्मगलिंग के लेल बदनाम रहल अछि. आम सामान ने तस्करी मे ओना त कमी आएल अछि. मुदा आब हवाला आओर दोसर तरहक तस्करी बढ़ल अछि.
कहल जा रहल अछि जे आईएसआई अपन नेटवर्क काफी मजबूत करि लेने अछि. नेपाल..बांग्लादेश के खुलल बॉर्डर आओर भारतीय सुरक्षा मे कमी के फायदा उठा रहल अछि.
एकटा बात काफी चौंकाबय वाला अछि जे आतंकी सभ अपना संग सिर्फ कम पढ़ल लिखल लोक के नहि जोड़ि रहल अछि बल्कि पढ़ल लिखल लोक के सेहो जोड़ि रहल अछि.
एहि मे डॉक्टर... इंजीनियर आओर बाहर जाsक पढ़य वाला लड़का सभ सेहो शामिल अछि. एहन युवक सभ के मन मे कट्टरता भरल जा रहल अछि. ई देश के लेल बड़ खतरनाक गप अछि.
बिहार पुलिस प्रमुख के होम मिनिस्ट्री के तरफ सं एहि बारे मे जानकारी सेहो भेजल गेल. होम मिनिस्ट्री क भेजल रिपोर्ट मे आईबी के साफ कहनाय अछि जे नेपाल सं लागल इलाका मे आतंकी संगठन युवक सभ मे अपन पैठ बना रहल अछि आओर ट्रेनिंग द रहल अछि.
आतंकी सभ नव-नव इलाका के तलाश करि रहल अछि. ओहि हिसाब सं मिथिलाक ई इलाका सभ सं नीक मानल जा रहल अछि आतंकी गतिविधि के शांति सं चलाबय लेल.
मिथिलाक बॉर्डर इलाका मे बताएल जा रहल अछि जे पिछला 15-20 साल मे मस्जिद-मदरसा के संख्या 10 गुना सं बेसि बढ़ि गेल अछि. आईएम... आओर आईएसआई एकर मार्फत युवक सभ के जेहाद लेल भड़का रहल अछि.
कहल तं इहो ज रहल अछि जे नेपाल आओर अरब कंट्री के जरिए आईएसआई एहि इलाका मे काफी पैसा भेज रहल अछि. एहि इलाका मे बनि रहल बड़का-बड़का मस्जिद मदरसा के लेल अरब से पाई आबि रहल अछि.
एकटा गप सेहो चिंताक विषय अछि जे मिथिलाक...बिहारक बॉर्डर इलाका के पढ़ल- लिखल लोक सभ आओर आम लोक जे कमाए-खाए लेल बिहार सं बाहर जा रहल छथिन्ह हुनकर जमीन खास समुदाय के लोक भारी संख्या मे खरीद रहल अछि.
विदेश सं आएल पाई के निवेश जमीन...खेत-खलिहान...गाछी मे भ रहल अछि. इलाका के ब्राह्मण... कायस्थ... भूमिहार... दोसर जातिक लोक सभ नौकरी के सिलसिला मे गाम छोड़ि रहल छथिन्ह.
एहन गाम छोड़य वाला लोक सभ के जमीन पर असामाजिक गतिविधि चलाबय वाला लोक के नजर अछि आओर ओ जमीन जथा खरीद सेहो रहल छथिन्ह. एहि पर गौर करय के जरूरत अछि.
बिहार...मिथिलाक ई इलाका देश केर सभ सं शांत इलाका मानल जाएत अछि. एतय केर बोलि मैथिली सभ सं मीठ मानल जाएत अछि. एहन मिथिलाक पर आतंकी के नजर पड़ि गेल अछि.
ई बड़ खतरनाक . ई इलाका के शांति... सद्भाव... सुरक्षा के लेल नीक नहि अछि. अपन मिथिलाक गौरव के नष्ट होए सं बचाबय लेल अहां सभ के आगां आबय पड़त.
इलाका मे कतहुं कोनो किछ अजगुत होएत देखिऔ... कोनो एहन गतिविधि देखाय जेहि पर अहां के शक होए... तुंरत पुलिस...खुफिया एजेंसी के ओकर जानकारी दिऔ.
नकली नोट के कारोबार करय वाला होए... तस्करी करय वाला होए... हथियार आओर गैरकानूनी लेनदेन करय वाला होए...गलत काज करय वाला होए... ओकरा खिलाफ तुरंत पुलिस के बताबिऔ.
नहि तं एक दिन एहनो आबि सकैत अछि जे अपन बिहार...मिथिला सेहो आतंकी... नक्सली... माओवादी के गिरफ्त मे आबि जाएत. अपना सभ के रहनाय मुश्किल भ जाएत.
उठु अपन मिथिलाके गलत लोक के गिरफ्त मे जाए सं बचाउ.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
फोनक आसरा... Phonek Aasra
एकटा छोट फोन कतेक बड़का काज कs सकैत अछि. अगर ई जानय के अछि त अहां हुनका सं पूछिऔ जिनकर जान एहि फोन के बदौलत बाचल अछि. छोट मोबाइल केर माध्यम सं लाखों लोग सुरक्षित स्थान पर पहुंचय मे कामयाब रहला अछि. कुसहा मे कोसी केर बांध टूटला केर बाद लोक के भागय के मौका नहिं मिलल. ओ सभ बाढ़िक पानि मे फंसल रहि गेलाह. गामक गाम दहा गेल... घर दलान सभ बहि गेल. केहुना ऊंच स्थान... गाछ... बिरिछ... मचान पर शरण लेने रहलाह. एहन हाल मे ककरा शोर करबय... के आएत... सभतर त पानिए-पानि दिखाएत अछि. सड़क... रेल... नाव सभ बहि गेल. के आएत बचाबय लेल. एहन हाल मे... विपत्ति के एहन काल मे सभस बड़का संगी... साथी... जीवनरक्षक जे कहिऔ साबित भेल छोट- छोट मोबाइल फोन. लोक सभ एहि मोबाइल सं फोन क अपन रिश्तेदार... पुलिस... प्रशासन... मुखिया... एमएलए... एमपी अगल-बगल के गामघर वाला के बतएलाह जे कोन ठाम फंसल छी... कतेक लोक फंसल छी. जल्दी बचाउ नहिं त नहिं बाचब. मोबाइल पर खबर पाबितहि लोक सभ हिनका सभ के बचाबय लेल जुटय लगलाह. एहन भेल जे बिहार सं बाहर रहय वाला अपन- अपन नाता-रिश्तेदार के फोन कएलथिन्ह जे कोन संकट मे फंसल छी. ऊ लोक पेपर... अखबार... टीवी केर माध्यम सं ई खबर प्रसारित कएलथिन्ह जे एतेक लोक फलां-फलां ठाम फंसल छथिन्ह. एकर बाद हुनका सभ के बचाबय लेल मदद भेजल गेल.
मुदा बिजली नहिं रहला सं बेसि दिन तक बात नहिं भ सकलन्हि. ताहि ल क लोक सभ हिनकर खबर के ल क परेशान सेहो भs सेहो गेलखिन्ह. हुनका बचाबय मे देर सेहो भेल... जिनका पास सोलर वाला सुविधा छलन्हि ओ त केहुना चार्ज क काम चलएलाह. जे होए कहि सकय छी जे मोबाइल फोन के कारण सेहो बड़ लोक के जान बाचल. एहि के लेल बीएसएनएल ... रिलायंस... एयरटेल सेहो धन्यवाद के पात्र छनि जे 555 रुपया... 777 रुपया... 999 रुपया मे...आ एहु सं कम के प्लान मे मोबाइल शुरू कराबय लगलाह जाहि सं घर घर मे मोबाइल आबि गेल. मधुबनी के सांसद आओर केंद्रीय मंत्री शकील अहमद जी के सेहो धन्यवाद देबाक चाही जिनकर आईटी मंत्री रहैत एहि इलाका ... मिथिला मे टेलीफोनक बड़ काज भेल.
सदस्यता लें टिप्पणियाँ भेजें (Atom)